text:
Kevaka eda muria ena yalodina na ivakaro ka kerekere ena vakabauta, ena yaco mai na kena isau ena nona sala ga na Turaga kei na Nona gauna.
Ena vuqa na yabaki sa oti niu se vuli tiko ena vuli torocake, au a vakarorogo tiko ena koniferedi raraba ni kaburaki tiko mai ena retio me vaka ni sega na retioyaloyalo ena vale lailai keitou tiko kina. Era vakasakiti dina na vosa ena koniferedi, kau marautaka tiko na kena sovaraki mai na Yalo Tabu.
Au nanuma vinaka tiko ena nona vosa e dua na Vakaitutu Raraba me baleta na iVakabula kei na Nona veiqaravi ka qai wasea e dua na ivakadinadina warumisa, a vakadeitaka ki yaloqu na Yalo Tabu ni tukuna tiko na ka dina. Ena gauna oqori au sega ni vakatitiqataka tale ni bula tiko na iVakabula. Au sega talega ni vakatitiqataka niu vakila tiko na ivakatakila vakatamata yadua ka vakadeitaka vei au ni “o Jisu Karisito e Luve ni Kalou.”1
Niu yabaki walu au a papitaiso ka vakadeitaki ka ciqoma na isolisoli ni Yalo Tabu. A dua na veivakalougatataki vakasakiti ena gauna ko ya ia sa levu cake tiko ga na kena bibi niu sa tubu cake tiko ka vakila na isolisoli ni Yalo Tabu ena vuqa sara na sala me tekivu mai na gauna ko ya.
E vakavuqa ni da tubu cake mai na bula vagone ki na itabagone ka yacova yani na uabula, e dau tu na noda bolebole kei na veika eda vakila ena noda toso tiko ka da dau vakila kina ni da gadreva na veivuke vakalou ka dau yaco mai ena Yalo Tabu. Ni yaco mai na dredre, eda na tarogi keda, “Na cava beka na isau ni noqu lomaleqa?” ka “Au na kila vakacava na ka meu cakava?”
Au dau nanuma vakavuqa na itukutuku ena iVola i Momani me baleti Liai ena nona vakavulici ira na nona matavuvale ena kosipeli. E wasea vei ira e vuqa na ivakatakila kei na ivakavuvuli me baleta na veika ena yaco mai ena veisiga e muri. A vakasaqara o Nifai na veituberi ni Turaga me rawa kina ni kila vakavinaka cake na ivakavuvuli nei tamana. A laveti cake, vakalougatataki, ka vakauqeti me kila ni ra dina na ivakavuvuli nei tamana. Oqori a rawa kina vei Nifai me muria vakavinaka sara na ivakaro ni Turaga ka bula dodonu. A ciqoma na ivakatakila yadua me dusimaki koya.
Ena yasana kadua, eratou veileti tiko vakataki iratou na tuakana baleta ni ratou sega ni ciqoma rawa na ivakavuvuli nei tamadratou. Qai taroga o Nifai e dua na taro bibi sara: “Dou sa bau kerea mada vua na Turaga?”2
E malumalumu na nodratou sauma: “E sega; e sega ni dau vakatakila vei keitou na Turaga na veika vakaoqo.”3
A vakayagataka o Nifai na madigi oqori me vakavulica vei iratou na tuakana na ivakarau ni kena ciqomi na ivakatakila yadua. E kaya kina: “Dou sa guilecava beka na veika sa tukuna na Turaga?—Kevaka dou na sega ni vakaukauwataka na yalomudou ka kerekere vei au ena vakabauta, ka vakadinata ni na soli vei kemudou ka muria na noqu ivunau, ena vakatakilai vakaidina vei kemudou na veika oqo.”4
E matata vakavinaka toka na ivakarau me ciqomi kina na ivakatakila yadua. E dodonu me da gadreva me da ciqoma na ivakatakila, me da kakua ni vakaukauwataka na yaloda, oti me da qai kerea ena vakabauta, ka vakabauta vakaidina ni da na rawata na kena isau, ka qai muria ena yalodina na ivakaro ni Kalou.
Ni da muria na ivakarau oqo e sega ni kena ibalebale ni ena veigauna kece eda taroga kina e dua na ka vua na Kalou, ena basika sara mai na kena isau kei na matailalai ni veika me da cakava. Ia e kena ibalebale kevaka eda muria ena yalodina na ivakaro ka kerekere ena vakabauta, ena yaco mai na kena isau ena nona sala ga na Turaga kei na Nona gauna.
Niu se gone au dau nanuma tu ni ivakatakila yadua se na isau ni masu ena dau yaco mai ena dua na domo eda rawa ni rogoca. Io e dina sara, eso na ivakatakila e dau yaco mai ena noda rogoca dina e dua na domo. Ia, au sa vulica ni dau vosa na Yalotabu ena vuqa na sala.
Na Vunau kei na Veiyalayalati, wase 6 e vakamacalataka e vica na sala eda rawa ni ciqoma kina na ivakatakila:
“Raica ko sa dau masuti au ka sa vakacegui iko kina na noqu Yalo Tabu.”5
“Niu sa dau vakatakila ki lomamu.”6
“Au a sega li ni vakaceguya kina na yalomu?”7
Ena so tale na ivolanikalou eda vulica kina e so tale na ka me baleta na ciqomi ni ivakatakila:
“Raica ena vakatakila vei iko na Yalo Tabu, io ena lako yani vei iko ko koya ka tukutuku sara ki lomamu. Ia sai koya oqo na yalo ni ivakatakila.”8
“Au na uqeta na yalomu ka na katakata mai na lomamu, raica ko na qai kila sara ni sa dodonu.”9
“Au sa solia vei iko na noqu Yalo Tabu, io ena vakavukui iko ko Koya ka vakasinaita na nomu marau.”10
Ena vakavuqa ni na dau yaco mai na ivakatakila yadua ena noda vulica na ivolanikalou, vakarorogo ka muria na nodra ivakasala na parofita kei na iliuliu tale eso ni Lotu, kei na noda segata me da bulataka na bula yalodina, ka buladodonu. Ena so na gauna ena yaco mai na veivakauqeti ena dua ga na tiki ni ivolanikalou se mai na dua na iyatuvosa ni koniferedi. De na lako mai na isau ni nomu kerekere ni ra lagata tiko na gone ena Lalai e dua na sere totoka. Oqori kece na sala ni ivakatakila.
Ena veisiga taumada ni Veivakalesui Mai, era dau vakasaqara ena yalodina e vuqa na lewenilotu na ivakatakila ka ra vakalougatataki ka vakauqeti me ra kila na ka me caka.
A bolei o Sisita Eliza R. Snow mai vua na parofita o Brigham Young me veivuke ena nodra laveti ka vakavulici na marama ena Lotu. A vakavuvulitaka ni rawa vei ira yadua na yalewa me ra ciqoma na veivakauqeti me tuberi ira ena nodra dui bula yadua, ena nodra matavuvale, kei na nodra itavi ena Lotu. E kaya kina: “Tukuna vei ira na marama me ra lako ka qarava na nodra itavi, ena yalomalua kei na yalodina ena qai tiko vata kei ira na Yalo ni Kalou ka ra na vakalougatataki ena nodra cakacaka. Me ra vakasaqara na yalomatua ka sega na kaukauwa, ia ena qai tu vei ira na kaukauwa kece ka tu vei ira na kena yalomatua me ra vakayagataka kina.’”11
E vakavulica vei ira na marama o Sisita Snow me ra vakasaqara na veituberi ni Yalo Tabu. E kaya kina ni Yalo Tabu ena “vakamamautaka ka vakasinaita na gagadre kece ni yalo ni tamata, ka vakasinaita na veitikina kece e lala tu. Niu vakasinaiti tu ena Yalo o ya, sa vakacegu na yaloqu.’”12
Sa vakavuvulitaka o Peresitedi Uchtdorf ni “sega ni dau yaco mai ena kaukauwa levu na ivakatakila kei na ivakadinadina. Vei ira e vuqa, e dau yaco mai vakamalua na ivakadinadina—dua na tikina ena dua na gauna.” E vakuria ena nona kaya: “me da vakasaqara vagumatua na rarama ni veivakauqeti yadua. Me da vakatakekere vua na Turaga me vakalougatataka na noda vakasama kei na yaloda ena lidi ni vakabauta ka na rawa kina vei keda me da ciqoma ka kila na cakacaka vakalou ni Yalo Tabu.”13
Na noda ivakadinadina ena vakaukauwataki keda ka vaqaqacotaki keda ena noda sotava na bolebole ni noda bula ena veisiga yadua. Eso era sotava na leqa ni tauvimate; eso e sotava na leqa ni bula vakailavo; eso tale era sotava tu na dredre ena nodra bula vakawati se vei ira na luvedra; eso era bula galili se so na vakanuinui se tatadra a sega ni vakavotukana. Na noda ivakadinadina, ka waki vata kei na noda vakabauta na Turaga o Jisu Karisito kei na noda kila na ituvatuva ni veivakabulai, ena vukei keda me da curuma kina na gauna ni veivakatovolei kei na dredre.
Ena ivola na Luvequ Yalewa ena Noqu Matanitu, eda wilika kina me baleti Sisita Hedwig Biereichel, e dua na marama ni Jamani ka sotava vakalevu na rarawa kei na veivakuwai ena iKarua ni iValu Levu. Ena nona loloma kei na nona bula ni dauveivukei, ena gauna sara mada ga e sotava tu kina na leqa levu, e wasea ena lomasoli na kena kakana vua e dua na kaivesu vakaivalu waloloi. E muri, ni tarogi vua se rawa vakacava me “maroroya tiko e dua na ivakadinadina ena loma ni gauna ni veivakatovolei oqori,” a sauma vaqo, “Au a sega ni maroroya tiko e dua na ivakadinadina ena gauna oqori—a maroroi au na ivakadinadina.”14
Ni dua tu na noda ivakadinadina tudei e sega ni kena ibalebale ni na vaka tiko ga kina. Me da na vakania ka vaqaqacotaka tiko me rawata kina na kaukauwa me na tokoni keda tiko. Oqori e dua na vuna me da dau “soqoni vata wasoma”—me da vakaivotavota kina ena sakaramede, vakavouya na noda veiyalayalati, ka “vakavulici ena ivakavuvuli ni Kalou.” Sai koya na ivakavuvuli ni Kalou sa vakauqeta “me ra dau masu tikoga ka vakararavi tabakidua ki na loloma i Karisito, o Koya sa vakatekivuna ka sauma talega na no[da] vakabauta.”15
E vakavulici keda o Elder David A. Bednar: “Ni o segata vakadodonu ka vakayagataka na yalo ni ivakatakila, au yalataka ni ko na ‘lako ena rarama i Jiova’(Aisea 2:5; 2 Nifai 12:5). Ena so na gauna ena cakacaka na yalo ni ivakatakila ena gauna vata ga vakaukauwa, ena so tale na gauna ena vakamalua ka taura e dua na gauna, ka vakavuqa ni dau malumu ka da sega ni dau vakila. Ia se cava ga na ivakarau e dau ciqomi kina na veivakalougatataki oqo, ena vakararamataka na yalomu ka vakalevutaka, ka vakararamataka na nomu kila ka na rarama e solia mai (raica na Alama 5:7; 32:28), ka dusimaki iko ka taqomaki iko kei na nomu matavuvale.”16
E gadreva na Turaga me vakalougatataki keda ena veituberi, ena vuku, kei na idusidusi ena noda bula. E gadreva o Koya me sovaraka mai na Yalona vei keda.Vakadua tale, me baleta na ivakatakila yadua e vinakati me da gadreva me da ciqoma, me da kakua ni vakaukauwataka na yaloda, ka da qai gadreva me da kerea ena vakabauta, ka vakabauta vakaidina ni da na rawata na kena isau, ka da qai muria vagumatua na ivakaro ni Kalou. Oti ni da qai vakasaqara na isau ni noda taro, ena vakalougatataki keda o Koya ena Yalona. Oqori au vakadinadinataka ena yaca i Jisu Karisito, emeni.
Show References
-
-
2. 1 Nifai 15:8.
-
3. 1 Nifai 15:9.
-
4. 1 Nifai 15:11; raica talega na tikina e 10.
-
-
-
-
-
-
-
11. Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei (2011), 45.
-
12. Luvequ Yalewa ena Noqu Matanitu, 46.
-
13. Dieter F. Uchtdorf, “Na Vanua Mo Cava Kina, Nomu Galala,” Liaona, Me 2011, 58.
-
14. Raica na Luvequ Yalewa ena Noqu Matanitu, 79.
-
15. Moronai 6:4–6.
-
16. David A. Bednar, “Na Yalo ni iVakatakila,” Liaona, Me 2011, 87.


c: text/html

text:
A solia vei keda … na iVakabula e dua na ivakaraitaki cecere me baleta na noda sega ni wawa ena kena soli na veivuke vei ira sa yali vei ira na yalo ni mamarau kei na reki.
Ena noda gauna e levu na tamata era bula tu ena loma ni rarawa kei na veilecayaki levu. Era sega ni kunea tiko na isau ni nodra taro ka ra sega ni sotava rawa na nodra gagadre. Eso sa yali vei ira na yalo ni mamarau kei na reki. Era sa tukuna na parofita ni marau dina e kune ga ena noda muria na ivakaraitaki kei na ivakavuvuli i Karisito. O koya na noda iVakabula, o Koya na noda ivakavuvuli, ka sai koya na ivakaraitaki uasivi.
Na Nona, e bula ni veiqaravi. Ni da qarava tiko na wekada, eda sa qaravi ira tiko era vakaleqai tu. Ni da vakayacora tiko vakakina eda rawa ni kunea na iwali ni noda dredre. Ni da vakatotomuria na iVakabula, eda vakaraitaka tiko kina na noda loloma vei Tamada Vakalomalagi kei na Luvena, o Jisu Karisito, ka da na yaco me vakataki Rau vakalevu cake.
A vosa na Tui o Penijamini me baleta na yaga ni veiqaravi, ka kaya ni “[da] sa qaravi Koya tiko na no[da] Kalou, ena no[da] qaravi ira tiko na weka[da].”1 E dui tu vei keda kece na madigi me da veiqaravi ka vakaraitaka na loloma.
Sa kerei keda o Peresitedi Thomas S. Monson me da lako “ki na veivueti” ka qaravi ira na tani. E kaya kina: “Eda na kila kina ni o ira eda qaravi ira tiko, ka ra sa vakila mai na noda cakacaka na tatara ni ligana na iVakavuvuli, era na sega ni vakamacalataka rawa na veisau sa yaco mai ena nodra bula. E tu na gagadre ni veiqaravi ena yalodina, na lako ena yalomalumalumu, ka bula vakalevu cake me vaka na iVakabula. Ni ra sa ciqoma na matadra vakayalo ka raica vakalailai na yalayala eso ni veigauna tawamudu, era vakavoqataka na nona vosa na tamata mataboko ka vakalesuya vua o Jisu na rai ni matana ka a kaya, ‘E dua na ka kau sa kila, niu a mataboko e liu, au sa qai rai rawa.’”2
Ena veisiga yadua e dau yaco mai na madigi me da veivuke ka veiqaravi—me caka na ka dodonu, ena gauna donu, kua ni lokuyara.Vakasamataki ira e vuqa na tamata ka ra a sotava na dredre ena nodra vaqara cakacaka se era tauvimate tu, se o ira era galili, se era nanuma ni sa yali na nodra ka kecega. Na veivuke cava o rawa ni cakava? Raitayaloyalotaka mada e dua na wekamu, ena tau bi ni uca sa ca tu nona motoka, ka qiriti iko mo vukei koya. Na cava na ka e dodonu mo cakava vua? Na gauna cava e dodonu mo cakava kina?
Au nanuma ena dua na gauna keitou lako kina vakamatavuvale ki na Siti o Mexico me voli eso na nodrau isulu na luvei keirau. Erau se gonelalai sara kina. E se qai yabaki rua toka ga na luvei keirau tagane qase, ka yabaki dua o koya na gone. A osodrigi na veigaunisala ena tamata. Ni keitou volivoli ka tuberi rau tiko na gone ena ligadrau, keitou a tu vakadua me keitou sarava e dua na ka, keirau sega ni kila ni sa yali na luvei keirau qase cake! Keirau sega ni kila se caka vakacava, ia sa sega ni tiko vata kei keitou. E sega tale na lokuyara na neirau cici yani ka vaqarai koya. Keirau vaqaqara ka kacivi koya, keirau vakila na vutugu ni yalo, ni keirau nanuma ni na yali vakadua mai vei keirau. Keirau vakatakekere vei Tamada Vakalomalagi ena neirau vakasama me vukei keirau me keirau raici koya.
Oti vakalailai keirau sa kunei koya. E sarava tu ena vakawelewele eso na iyaya ni vakatatalo ena dua na katubaleka ni sitoa. Keirau mokoti koya ka reguci koya, ka keirau yalataka ni keirau na dau vakaraici rau vagumatua na luvei keirau me keirau kakua tale ni vakayalia e dua vei rau ena dua na gauna. Keirau vulica kina, me rawa ni keirau vakabula na luvei keirau, keirau sega tale ni gadreva e dua na soqoni ni tuvatuvanaki. Keirau a cakacaka ga, keirau lako yani ka vakasaqara na dua sa yali. Keirau vulica talega ni a sega mada ga ni kila na luvei keirau ni sa lakosese voli.
Kemuni na taciqu kei na ganequ, era tu beka eso, ena vuku ni so na ka, era sa yali voli kina mai matada ka ra sega ni kila ni ra sa lakosese voli. Kevaka eda lokuyara, e rawa ni ra yali yani vakadua mai vei keda.
Vei ira na lewe vuqa era gadreva tu na noda veivuke, e sega ni gadrevi me da bulia vou eso na parokaramu se cakava na veika dredre ka isau levu. E gadrevi ga kina na noda tu vakarau me da veiqaravi—me da cakava na ka dodonu ena kena gauna donu, me kua na lokuyara.
Ena nona a rairai vei ira na tamata ena iVola i Momani na iVakabula, a solia vei keda o Koya e dua na ivakaraitaki cecere me baleta na noda sega ni wawa ena kena soli na veivuke vei ira sa yali vei ira na yalo ni mamarau kei na reki. Ni sa vakavulici ira na tamata, a raica ko Koya ni a sega ni rawa vei ira me ra kila kece na Nona vosa. A sureti ira ko Koya me ra lesu ki na nodra veivale ka laki vakasamataka vakatitobu na veika sa tukuna vei ira. A tukuna vei ira me ra masu vei Tamada ka vakarautaki ira me ra lesu tale mai ena mataka, ena lesu tale mai ko Koya me vakavulici ira.3
Ni tinia a rai yani vei ira na lewe vuqa ka raica ni ra sa tagi, ni ra sa gadreva vakalevu me tikoga vata kei ira.
“A sa kaya vei ira: Raica sa vuabale dina na noqu lomani kemudou.
“Sa tiko li eso na nomudou tauvimate? Dou kauti ira mai. Io, dou kauti ira mai na lokiloki, na mataboko, na gera, na mudu, na vukavuka, ko ira sa malai, ko ira na didivara kei ira kecega sa tauvimate tu? Dou kauti ira mai kau na vakabulai ira, niu sa lomani kemudou; io sa vuabale sara na noqu loloma.”4
Era sa kauta mai na nodra tauvimate ki Vua, ka sa vakabulai ira ko Koya. Era sa cuvaki sobu ki yavana na lewevuqa ka qaravi Koya ka reguca na yavana, “ka sa suasua na yavana ena wai ni matadra.” Sa qai vakaroti ira me ra kauti ira mai na nodra lalai, sa vakalaougatataki ira yadudua ko koya.5 Oqori na ivakarau sa solia vei keda na iVakabula. Na Nona loloma sa baleti keda kece, ia sa sega sara ni yali mai Matana e dua.
Au kila ni dau loloma, dau veitaqomaki, ka dauvosota na Tamada Vakalomalagi. Sa lomani keda vakakina na Luvena, o Jisu Karisito. Era sa dau vukei keda mai vei ira na Nodrau parofita. Au sa vulica ni da na taqomaki vakavinaka sara ena noda muri ira na parofita. Se toso tikoga na “na veivueti.” E kaya vaqo o Peresitedi Monson: “E namaka tu na Turaga na noda vakasama. E namaka tiko na noda ivalavala. E namaka tiko na noda cakacaka. E namaka tiko na noda ivakadinadina. E namaka tiko na noda yalodina.”6
E dua na noda itavi kei na dua na madigi cecere. E lewe vuqa era gadreva me ra vakila tale mada na kamica ni mamarau kei na reki ena nodra vakaitavi ena Lotu. Na mamarau oqori ena basika mai na noda ciqoma na veicakacaka vakalotu, noda cakava na veiyalayalati tabu, ka da rokova tiko. E gadrevi keda na Turaga me da vukei ira. Me da cakava na ka dodonu ena kena gauna donu, kua ni lokuyara.
Au vakadinadinataka ni bula tiko na Kalou ka Tamada. E bula tiko o Jisu Karisito ka sa solia na Nona bula me rawa kina ni da lesu tale ki na iserau ni Tamada Vakalomalagi. Au kila ni o Koya na noda iVakabula. Au kila ni Nodrau yalovinaka tawavakaiyalayala sa dau vakatakilai tiko e veigauna. Au vakadinadinataka ni o Peresitedi Thomas S. Monson na Nodrau parofita ka ni sai koya oqo na Lotu dina duadua ga ena dela i vuravura. Au kila ni Parofita o Josefa Simici na parofita ni Veivakalesui Mai. Au vakadinadinataka ni iVola i Momani na vosa ni Kalou. Sa dau tuberi keda ka vakatakilakilataka vei keda na sala me da muria me rawa ni da vaka na Kalou kei na Luvena Lomani. Au vakaraitaka oqo ena yaca ni noda Turaga ko Jisu Karisito, emeni.
Show References
-
1. Mosaia 2:17.
-
2. Thomas S. Monson, “Ki na Veivueti,” Liaona, Julai 2001, 57, 58.
-
3. Raica na 3 Nifai 17:1–3.
-
4. 3 Nifai 17:6–7; raica talega na tikina e 5.
-
5. Raica na 3 Nifai 17:9–12, 21.
-
6. Thomas S. Monson, Liaona, Julai 2001, 58.

robotstxt: allowed

filter: keep


text:
Kadavu
Yanuyanu ko Kadavu — E dua na yanuyanu e Viti.
Manumanu Vuka e Kadavu[Veisautaki | edit source]
Na i vola oqo “Manumanu Vuka e Kadavu” a volai vakatabakidua me baleta na kedra maroroi ka taqomaki na manumanu vuka e na yanuyanu ko Kadavu.
Na “Manumanu Vuka e Kadavu” e vakamacalataki ira vakaleleka na veimataqali manumanu vuka ka ra kunei e Kadavu. Oqo e will king na kedra roka, i vukavuka, i bulibuli kei na nodra i tuvaki ni bula.
A vakaitavi na tabana ni cakacaka na National Trust of Fiji e na vakadewataki vaka-Viti ni vola oqo. Keitou sa nuitaka ni ko ni na taleitaka na wilika na i vola oqo, ka me ka ni vuli vei keda kece, vakabibi na noda veivuketaka vata na nodra maroroi ka taqomaki na i you bula ni noda vanua.
E ratou vakailavotaka na tabaki ni vola oqo na RARE Centre for Tropical Conservation mai America.


text: 1E na gauna ko ya sa qai lako ko Jisu e na loma ni veiloga ni sila e na dua na Siga ni Vakacecegu. E ratou sa viakana na tisaipeli, ka vakatekivu doloka na veisola ni sila, ka kania. 2Ni ra sa raica ko ira na Farisi era sa qai kaya vua, “Raica, e ratou cakava tiko na nomu tisaipeli na ka e sega ni tara me caka e na Siga ni Vakacecegu ” 3Ia sa qai kaya vei ira ko koya, “Dou sa sega beka ni wilika na ka e a cakava ko Tevita ni sa via kana ko koya kei iratou ka tiko vata kaya. 4E a curu ki na vale ni Kalou ka kania na veibuli madrai tabu, na ka e sega ni vakatarai vei koya me kania, se vei ira ka tiko vata kaya, ia vei ira duadua ga na bete? 5Se dou sa sega beka ni wilika e na Lawa na nodra a vakacacana na Siga ni Vakacecegu ko ra na bete e Valenisoro e na Siga ni Vakacecegu ka ra sega ni ca kina. 6Au sa kaya vei kemudou sa tu e ke e dua sa uasivi vakalevu mai na Valenisoro. 7Ia, kevaka dou sa kila na i balebale ni vosa oqo, ʻAu vinakata ga na lewa loloma ka sega na i soro' ke dou a sega ni vakacacani ira na tawa cala. 8Ni sa Turaga ni Siga ni Vakacecegu na Luve ni Tamata .” 9Sa qai lako tani mai kea ko Jisu ka curu ki na nodra valenilotu. 10E tiko kina e dua na tamata ka mate tu e dua na ligana. Era sa qai tarogi koya, ka kaya, “E tara li me caka na veivakabulai e na Siga ni Vakacecegu?” Era kaya ko ya me rawa ni ra beitaki koya kina. 11Sa qai kaya vei ira ko Jisu, “O cei vei kemudou sa dua na nona sipi, ka mani lutu ki na dua na davuke e na Siga ni Vakacecegu, e na sega li ni la'ki taura ka vueta mai? 12Sa qai wacava li na uasivi cake ni tamata mai na sipi! Sa i koya oqo e tara kina me caka na ka vinaka e na Siga ni Vakacecegu” 13Sa qai kaya vua na tamata ko ya, “Dodoka mai na ligamu.” Sa qai dodoka yani, ka mani vakabulai me vaka na ligana kadua. 14Era sa qai curu ki tautuba na Farisi ka la'ki bosei koya me ra vakamatea. 15Ni sa kila ko Jisu, sa lako tani sara mai ke ya, ka ra muri koya na lewe vuqa, ka sa vakabulai Ira kece ga. 16Sa vakarota matua vei rra me ra kakua sara ni tukuni koya, 17me vakayacori sara kina na vosa ka vosataka ko Aisea na parofita, ka kaya, 18“Raica, na noqu tamata, o koya au sa digitaka, na noqu daulomani, sa vinakati koya dina na yaloqu. Au na solia vua na Yaloqu, ka na vunautaka na lewa dodonu vei ira na veimatanitu tani. 19E na sega ni veileti se kaila, ka na sega e dua e rogoca na domona e na veigaunisala. 20E na sega ni musuka na gasau sa bibivoro se bokoca na cina sa viavia boko, me yacova ni sa gumatua sara na lewa dodonu; 21ka ra na qai vakanuinui ki na yacana ko rra na veimatanitu tani ” 22E sa qai kau mai vua e dua e curuma tu e dua na tevoro, e mataboko, ka galu tale ga, ka mani vakabulai koya, ka sa qai vosa rawa kina na tamata galu, ka rai rawa tale ga. 23Era sa qoroqoro na lewe vuqa, ka kaya, “Sa i koya beka oqo na Luve i Tevita?” 24Ia, ni ra sa rogoca ko ira na Farisi, era sa qai kaya, “E vakasavi ira tiko na tevoro na tamata oqo e na kaukauwa duadua ga i Pielisepupi na nodra i liuliu na tevoro.” 25Ni sa kila na nodra vakasama ko Jisu, sa qai kaya vei ira, “Na matanitu e veisei tu vaka i koya e na dau rusa ga, kei na koro se vale ga e veisei tu vaka i koya e na sega ni tu dei. 26Ia kevaka e vakasavi Setani ko Setani, sa qai veisei vaka i koya; e na tu dei vaka e vei na nona matanitu? 27Ia, kevaka au dau vakasavi ira tani na tevoro e na kaukauwa i Pielisepupi, ia e na kaukauwa ga i cei era vakasavi ira tani kina ko ira na luvemudou. E na vuku ni ka oqo, era sa na qai nomudou turaganilewa ga kina. 28Ia kevaka ga au dau vakasavi ira tani na tevoro e na kaukauwa ni Yalo ni Kalou, sa qai yacovi kemudou dina mai na Matanitu ni Kalou. 29“Se e na curuma rawa vaka e vei e dua na vale ni tamata qaqa me kovea na nona i yaya, kevaka e sa sega mada ni vesuki koya na qaqa? E na qai kovea rawa kina na nona i yaya. 30“O koya e sega ni tovata kei au sa noqu meca, kei koya e sega ni kumuna vata kei au sa veibiuyaka. 31O koya oqo au sa kaya kina vei kemudou, e na bokoci rawa vei ira na tamata na i valavala ca kece ga kei na vosa vakacaca kece ga, ia e na sega ga ni bokoci rawa na vosa vakacacataka na Yalo Tabu. 32O koya e vosa vakacacataka na Luve ni Tamata e na bokoci rawa na nona i valavala ca, ia o koya e vosa vakacacataka na Yalo Tabu e na sega ni bokoci rawa na nona i valavala ca e na gauna oqo, se tawa mudu. 33“Dou lewa ga mai, se e kau vinaka ka vinaka tale ga kina na vuana, se e kau ca ka ca tale ga kina na vuana; ni sa dau kilai na kau e na vuana. 34Dou kawa ni gata! Dou sa vosataka rawa vakacava na ka vinaka ni dou tamata ca tu? Ni sa dau vosataka na gusuda na ka ga sa sinai tu kina na lomada. 35Sa dau kauta mai na ka vinaka na tamata vinaka mai na nona lololo vinaka, ka sa dau kauta mai na tamata ca e na veika ca mai na nona lololo ca. 36“Au sa kaya vei kemudou ni ra na tarogi na tamata e na siga ni lewa e na vuku ni vosa vakatani kece era sa cavuta; 37ni ko na vakadonui e na vuku ni nomu vosa, ko na cudruvi tale ga e na vuku ni nomu vosa ” 38Era sa qai vosa e so na Farisi ka kaya, “Na i Vakavuvuli, keimami via raica e dua na i vakatakilakila mai vei iko.” 39Sa qai sauma ko koya ka kaya vei ira, “Sa dau vakasaqara e dua na i vakatakilakila na i tabatamata ca ka dauyalewa, ia, e na sega ni soli kina e dua na i vakatakilakila, na i vakatakilakila ga i Jona na parofita. 40Me vaka ga ni a siga tolu ka bogi tolu ko Jona e na kete ni ika levu, e na siga tolu ka bogi tolu vaka tale ga kina na Luve ni Tamata e na loma ni qele. 41Era na tu cake e na veilewai na kai Ninive kei na i tabatamata oqo ka beitaka, ni ra a veivutuni e na vunau i Jona, ia, sa tu oqo e dua e levu cake vei Jona. 42E na tu cake mai na Radi ni Ceva e na veilewai kei na i tabatamata oqo ka beitaka, ni a lako mai ko koya mai na i yalayala sara kei vuravura me mai rogoca na vuku i Solomoni, ia, sa tu oqo e dua e levu cake vei Solomoni. 43“Ni sa takali mai vua na tamata na yalo velavela, sa na veilakoyaki voli e na vanua veitalasiga, me vaqara i vakavakacegu, ia ka sega ni kunea. 44Sa qai kaya, ʻAu na lesu tale ki na noqu vale ka'u a lako mai kina.' Sa qai kunea ni sa lala tu, ka samaki tu ka tuvani vinaka tu. 45Sa qai lako ko koya ka kauta mai e vitu tale na tevoro ca cake mai vua, ka ratou curu ka tiko kina; ka mani yaco e muri me ca cake sara na tamata ko ya mai na nona bula e liu. E na yaco vaka tale ga kina ki na i tabatamata ca oqo ” 46Ni sa vosa tiko ga ko Jisu vei ira na lewe vuqa, sa tu e tautuba na tinana kei iratou na tacina, ka ratou via vosa tiko vua. 47Sa qai kaya vua e dua, “Raica, e ratou tu e tautuba na tinamu kei iratou na tacimu, e ratou via vosa vei iko.” 48Ia, sa qai vosa vei koya ka tukutuku vua, ka kaya, “O cei na tinaqu, o cei na taciqu?” 49E sa qai dodoka na ligana vei ira na nona tisaipeli, ka kaya, “Raica na tinaqu kei ira na taciqu! 50O koya ga e cakava na loma i Tamaqu mai lomalagi, sa i koya oqo na taciqu, kei na ganequ kei na tinaqu ”


text:
Na ivakadinadina e gadreva me vakabulabulataki ena masu ni vakabauta, ena viakania na vosa ni Kalou mai na ivolanikalou, kei na talairawarawa ki na dina eda sa ciqoma.
O ikemuni na ganequ gone lomani, sa ikemuni na inuinui rarama ni nona Lotu na Turaga. Na noqu inaki ena bogi nikua meu vukei kemuni mo ni vakabauta ni vaka dina kina. Kevaka e rawa ni yaco na vakabauta oqori me ivakadinadina titobu mai vua na Kalou, ena bulia na nomuni digidigi e veisiga kei na veiauwa. Ia ena veika o ni nanuma ni digidigi lalai, ena tuberi kemuni na Turaga ki na marau ko ni vinakata. E rawa vei Koya me na vakalougatataki ira e vuqa na tamata mai na nomuni digidigi.
Sa ivakaraitaki ni digidigi bibi na nomuni digitaka mo ni tiko eke ena bogi nikua. Era a sureti e sivia ni dua na milioni na goneyalewa, tina, kei ira na veiliutaki. Mai na vuqa na ka a rawa mo ni digitaka, o ni qai digitaka mo ni tiko eke. O ni vakayacora oqori ena vuku ni nomuni vakabauta.
O ikemuni o ni vakabauta na kosipeli i Jisu Karisito. Ena nomuni vakabauta o ni lako mai kina eke mo ni rogoci ira na Nona italai ka vakakina na nomuni vakabauta ni dua na ka o ni na rogoca se vakila ena kauti kemuni yani ki na dua na bula vinaka cake. O ni vakila e yalomuni ni sala ki na marau cecere na muri Jisu Karisito.
Ena gauna oqo, o ni sega beka ni raica oqori ni dua na digidigi o ni cakava e dua na kena yaga.bibi sara. O ni a nanuma beka mo ni tiko vata kei keimami mai vei ira na nomuni itokani se matavuvale. E vu ni nomuni lako beka mai na nomuni rokova na nona veisureti e dua na tamata dau yalovinaka vei kemuni. Ia kevaka mada ga o ni a sega ni vakila, o ni a rogoca beka na voqa rogolailai ni nona veisureti na iVakabula: “Lako mai ka muri au.”1
Sa vakatitobutaka na Turaga na nomuni vakabauti Koya ka vaqaqacotaka na nomuni ivakadinadina ena auwa eda tiko vata kina oqo. Sa levu cake na ka o ni rogoca mai na vosa kei na ivakatagi. O ni sa vakila na ivakadinadina bula ni Yalotabu ki yalomuni ni ra tu e vuravura na parofita bula ena nona Lotu dina na Turaga ka ni koto ga ena loma ni Nona matanitu na sala ki na mamarau. Sa tubu na nomuni ivakadinadina ni sa ikoya duadua ga oqo na Lotu dina ka bula e vuravura nikua.
Ena gauna oqo, e sega ni tautauvata vinaka sara na veika eda vakila. Vei ira eso na ivakadinadina bula ni Yalotabu sa ikoya na parofita ni Kalou o Thomas S. Monson.Vei ira tale eso, sa ikoya na nona ivakarau tudei na iVakabula na dina, na ivalavala dodonu, kei na caka vinaka vei ira kecega na tamata. Ia oqori e sala vata mai kei na gagadre cecere meda vakataki Koya.
Sa dui tu vei kemuni kece na gagadre me vaqaqacotaki na nomuni ivakadinadina ni kosipeli i Jisu Karisito. A raica rawa o Peresitedi Brigham Young ena nona rai vakaparofita ena 142 na yabaki sa oti, na veika e dodonu me tu vei kemuni kei na nomuni gagadre. E dua o koya na tama dau loloma ka parofita bula.
A raica na kena sa lutuki iratou tiko mai na luvena yalewa na veivakauqeti vakavuravura. A raica ni sa dreti iratou tani tiko mai na nona sala ni bulamarau na Turaga na veivakayarayarataki vakavuravura. Ena nona gauna na veivakayarayarataki oqori a kauta mai vakatikina na sala ni sitimanivanua vou ka cici kosova na vanua ka semati ira na Yalododonu era a tu ga vakataki ira ka taqomaki ira tu mai vuravura.
A sega beka ni raica o koya na vakasakiti ni kila ka vakalivaliva nikua ka rawa kina mo ni digia mo ni yacova yani na veivakasama e sega ni wili rawa kei ira na tamata e vuravura raraba ena nomuni taura toka ga e ligamuni e dua na iyaya lailai vakalivaliva. Ia a raica o koya na kena yaga vei ira na luvena yalewa—ka vakakina vei kemuni—mo ni vakayacora na nomuni digidigi mai na dua na ivakadinadina kaukauwa me baleta e dua na Kalou bula kei na Nona ituvatuva ni marau.
Oqo na nona ivakasala vakauqeti vakaparofita me baleti iratou na luvena yalewa kei kemuni ena veigauna kece.
E uto ni noqu itukutuku ena bogi nikua. A kaya ena dua na rumu ni nona vale ka lailai mai na dua na maile mai na vanua sa kaburaki yani kina na itukutuku oqo vei ira na luvena yalewa na Kalou ena veimatanitu e vuravura raraba: “Sa gadrevi vei ira na luvedra yalewa gone na Isireli me ra rawata e dua na ivakadinadina bula ni dina.”2
A qai tauyavutaka e dua na isoqosoqo ni goneyalewa sa yaco meda vakatoka ena gauna oqo ena Lotu ni Turaga me, “Goneyalewa.” O ni sa vakila ena bogi nikua eso na revurevu vakasakiti ni nona digidigi ena soqoni ni bogi ni Sigatabu ko ya ena rumu ni vakacegu ni nona vale.
Ni sa sivia e 100 na yabaki sa oti, era sa gadreva na goneyalewa ni Isireli e vuravura raraba me ra rawata me nodra e dua na ivakadinadina bula ni dina. Ena gauna oqo kei na vo ni nomuni gauna ni bula, o ni na gadreva na ivakadinadina bula ka tubu o ya me vaqaqacotaki kemuni ka liutaka na nomuni sala ki na bula tawamudu. Mo ni idewadewa kina ni Rarama i Karisito kivei ira na ganemuni kei ira na tacimuni e vuravura raraba kei na veitabatamata.
O ni kila mai na veika o ni sa sotava se cava na ivakadinadina. E vakavuvulitaka o Elder Joseph Fielding Smith na ivakadinadina “sa ikoya e dua na kila veivakadeitaki ka vakatakilai vua [e dua na tamata] e vakasaqara ena yalomalumalumu na dina.” E tukuna na ivakadinadina kei na Yalo Tabu, ka kauta mai na ivakatakila o ya, “Sa rui cecere na kena kaukauwa veivakadeitaki ena sega kina ni lomalomarua na vakasama ni sa vosa oti na Yalotabu. Sa ikoya duadua ga na sala me na kila dina kina e dua ni Karisito ko Jisu ka ni dina na nona kosipeli.”3
O ni sa vakila oti vakataki kemuni na veivakauqeti oqori. A vakadeitaka beka e dua na iwase ni kosipeli, me vakataki au ena bogi nikua. Niu rogoca na malanivosa ena ika tinikatolu ni yavu ni vakabauta me baleta “na noda yalododonu, yalodina, talairawarawa, lomasoli, ivalavala savasava, [kei na] caka vinaka,” e vaka vei au ni cavuta sara ga na Turaga. Au a vakila tale ni oqori na ivakarau tudei ni Nona bula. Au vakila ni o Josefa Simici na Nona parofita. Vei au era sega ni vosa walega oqori.
Au raica ena noqu vakasama na veigaunisala kuvu mai Jutia kei na Were o Kecisemani. Au vakila e yaloqu e dua sara ga na ka, se vakacava beka kevaka meu tekiduru me vaka a kitaka o Josefa ena mata ni Tamada kei na Luvena ena dua na veikau mai Niu Ioka. Au sega ni rawa ni raica ena noqu vakasama e dua na rarama ka sivia cake na rarama ni matanisiga ena yakavi me vakataki koya, ia au vakila na katakata kei na talei ni ivakadinadina.
Ena yacoyaco mai vakatikina kivei kemuni na ivakadinadina ni sa vakadeitaki na veitikina eso ena dina taucoko ni kosipeli i Jisu Karisito. Taura mada, ni o ni wilika ka vakananuma vakatitobu na iVola i Momani, ena vou ka kauta mai na veivakasama vovou na veitikina eso o ni sa wilika oti. Ena tubu me rabailevu ka titobu na nomuni ivakadinadina ni sa vakadinadinataki ni dina mai na Yalo Tabu. Ena rabailevu na nomuni ivakadinadina bula ni o ni vulica, masulaka, ka vakasamataka vakatitobu na ivolanikalou.
Na ivakamacala uasivi duadua vei au na noda rawata vakacava kei na kena maroroi ni ivakadinadina bula oqo ka sa vakaraitaki oti tu. E tiko ena ika 32 ni iwase ni Alama ena iVola i Momani. O ni sa na wilika beka vakalevu. Au dau raica na rarama vou ena veigauna kece au wilika kina. Meda railesuva tale mada vakadua ena bogi nikua na lesoni e vakavuvulitaki kina.
Eda vakavulici ena veimalanivosa vakauqeti oqori meda tekivuna kina noda segata na ivakadinadina ena noda “vakabauta e dua na tikina” kei na gagadre me rawa ni tubu.4 Ena bogi nikua o ni sa vakila na vakabauta kei na gagadre o ya ena nomuni vakarorogo tiko ena vosa veivakayavalati eso ni nona yalovinaka na iVakabula, Nona yalodina, kei na savasava eda rawata mai na Nona ivakaro kei na Nona Veisorovaki.
Sa teivaki oti tu e yalomuni e dua na sore ni vakabauta. E sa rawa mo ni vakila eso na veivakarabailevutaki e yalomuni ka yalataki ena Alama. Au sa vakila.
Ia, me vaka e dua na kau e tubu tiko, sa dodonu me vakabulabulataki de na malai. Sa ka bibi sara na masu yalodina ni vakabauta kei na veika bulabula e gadrevi. Na talairawarawa ki na dina o ni sa ciqoma ena vakabula ka vaqaqacotaka tiko na ivakadinadina. E tiki ni kena vakabulabulataki na nomuni ivakadinadina e dodonu mo ni talairawarawa ki na ivakaro.
O ni nanuma tiko na nona yalayala na iVakabula: “Kevaka e dua na tamata sa via cakava na lomai koya, ena kila se sa ka mai vua na Kalou na ivakavuvuli, seu vosa vakai au ga.”5
E dina vei au oqori, ka na vakakina vei kemuni. E dua na ivunau ni kosipeli au a vakavuvulitaki kina niu se gone sa ikoya ni isolisoli cecere duadua vei ira kecega na isolisoli ni Kalou na bula tawamudu.6 Au vulica ni tiki ni bula tawamudu sa ikoya na bula vata ena veilomani vakamatavuvale me tawamudu.
Ena imatai ni gauna au rogoca kina na dina oqori ka vakadeitaka ki yaloqu, au vakila ni sa dodonu meu na digia na veika kecega meu levea kina na veiqati ka segata na bula sautu ena noqu matavuvale kei na noqu itikotiko.
Ena gauna oqo, e rawa walega niu marautaka na taucoko ni veivakalougatataki cecere duadua oqori ena bula tawamudu, ni sa oti na bula oqo. Ia ena maliwa ni veidredre ni bula oqo, sa soli vei au meu bau raica vakalalai se na vakacava na ituvaki ni noqu matavuvale mai lomalagi. Ena veigauna oqori, sa tubu ka vaqaqacotaki kina na noqu ivakadinadina me baleta na dina ni kaukauwa ni veivauci e dau vakayacori ena valetabu.
Ena noqu vakaraici rau toka na luvequ yalewa ni rau papitaiso ena valetabu ena vukudra na tubudrau sa kauta na yaloqu vei rau kei ira na qase keitou a raica na yacadra. Sa vakatarai kina vei keitou na yalayala nei Ilaija ni na vagolei na yalo ena loma ni veimatavuvale vei ira vakataki ira.7 Sa yaco kina vei au na vakabauta me kila ka, me vaka a yalataki vei keda ena ivola i Alama.
Au sa vakila kina vakalailai eso na reki era a vakila na noqu qase ena nona lako yani ki na vuravura ni yalo na iVakabula ena Nona gauna ni veiqaravi e vuravura. Oqo na kena ivakamacala ena Vunau kei na Veiyalayalati:
“Raica era sa rekitaka sara na nodra vakabulai ko ira na yalododonu, era sa tekiduru sobu ka tusanaka ni sa nodra iVakabula na Luve ni Kalou io sa i Koya sa sereki ira mai na ivesu ni mate kei na ibulubulu.
“A sa serau na matadra ni sa cilavi ira na iserau ni Turaga, io era sa vakacaucautaka tikoga na yacana tabu.”8
Na noqu vakila na nodrau reki a yaco mai ena noqu cakacakataka na noqu ivakadinadina ni nona yalayala na Turaga ni bula tawamudu e dina. A vaqaqacotaki na ivakadinadina oqori mai na noqu digidigi meu cakacakataka, me vaka a yalataka na iVakabula ni na vakakina.
Sa vakavulica talega vei keda o Koya, me ikuri ni noda digia meda talairawarawa, sa dodonu meda kerea ena masu na ivakadinadina ni dina. A vakavuvulitaka oqori vei keda na Turaga ena Nona ivakaro meda masulaka na iVola i Momani. A kaya o Koya mai vua na Nona parofita o Moronai:
“Raica au sa kaya vei kemudou, kevaka sa loma ni Kalou mo dou wilika na itukutuku oqo, dou na wilika ka kila kina na nona loloma na Turaga vei ira na luve ni tamata, me tekivu mai vei Atama ka yacova ni dou sa taura na itukutuku oqo, ia ni dou sa taura mo dou vakananuma sara e yalomudou.
“Ia ni dou sa wilika na itukutuku oqo mo dou kerea vua na Kalou na Tamada Tawamudu ena yaca i Karisito, me vakatakila vei kemudou se dina se sega, ia kevaka dou sa kerea ena yalodina ena lomamudou taucoko ka vakabauta na Karisito, ena vakatakila vei kemudou ko koya ena kaukauwa ni Yalo Tabu ni sa dina.
“Ia na kaukauwa ni Yalo Tabu ena vakatakila vei kemudou na dina ni veika kecega.”9
Au nuitaka ni ko ni sa dui vakadinadinataka kece vei kemuni na yalayala oqori se o ni na vakayacora ena dua na gauna wale ga oqo. Ena sega beka ni yaco mai na kena isau ena dua ga na veivakauqeti kaukauwa vakayalo. Vei au a yaco taumada mai vakamalua. Ia sa qai dau yaco mai vakaukauwa ena veigauna kece au wilika ka masulaka kina na iVola i Momani.
Au sega ni dau vakararavi ena veika sa yaco oti. Au dau taura vakavuqa me noqu na yalayala nei Moronai me rawa niu maroroya dei toka kina na noqu ivakadinadina bula ni iVola i Momani. Au sega ni dau taura na veivakalougatataki ni ivakadinadina oqori me dua na isolisoli ena cawiri ga mai.
Na ivakadinadina e gadreva me vakabulabulataki ena masu ni vakabauta, ena viakania na vosa ni Kalou mai na veivolanikalou, kei na talairawarawa ki na dina eda sa ciqoma. E rerevaki ni vakaweleweletaki na masu. E rerevaki ki na noda ivakadinadina na kena vulici ka wiliki tu ga me rawa na ivolanikalou. Oqori na veika bulabula e vinakata na noda ivakadinadina.
O nanuma tiko na ivakasala ni qaqarauni nei Alama:
“Ia kevaka dou sa vakaweleweletaka ka sega ni qarava, ena sega ni ti na wakana; ia ni sa cilava na siga sa malai, ia ni sa sega na wakana, sa raqosa sara, dou na qai cavuta ka biuta laivi.
“Raica sa vinaka na sorenikau ka kana vinaka na vuana; ia sa mate ga ni sa dravuisiga na nomudou qele, ka dou sa sega ni qarava vinaka na vunikau; raica dou sa sega ni rawata e dua na vuana.”10
Sa dodonu me na vakayacori vakatautauvata ena veigauna na kanamagiti mai na vosa ni Kalou, na masu ena yalodina, kei na talairawarawa ki na ivakaro ni Turaga me rawa ni tubu ka vuavuai vinaka kina na nomu ivakadinadina. Ena so na gauna e dau yaco mai vei keda kece eso na ka eda sega ni rawa ni levea ka vakataotaka na ivakarau ni noda vulica na ivolanikalou. Eso beka na gauna eda digitaka mai eso na iulubale meda kua ni masu. Eso na ivakaro eda digitaka ena so na gauna meda vakawalena.
Ia ena sega ni vakatarai na nomu gadreva mo rawata na ivakadinadina bula kevaka o guilecava na ivakasala kei na yalayala ena Alama:
“Ia kevaka dou sa sega ni muria na vunau, ka namaka tiko na vuana ena yalo vakabauta, dou na sega sara ni betia na vuanikau ni bula.
“Ia mo dou muria na vunau ka qarava vinaka na vunikau ni sa tubu mai, ia me dei tikoga na nomudou vakabauta kei na nomudou vosota ni dou sa namaka tiko na vuana, raica kevaka sa vakakina sa na bula, ka dou na rawata kina na bula tawamudu.
“Ia mo dou gumatua ka vakabauta na vunau, dou qarava vakavinaka me bula kina e lomamudou; ia dou na tauca vakaidina na vuana sa talei sara, raica sa kamikamica sara mai na veika kamikamica kecega, io sa vulavula sara mai na veika vulavula kecega, ka savasava sara mai na veika savasava kecega; ia dou na kania na vuanikau mo dou mamau kina, raica dou na sega tale ni viakana se viagunu.
“… dou na tauca vakadina na vua ni nomudou vakabauta, na nomudou gugumatua kei na nomudou vosota vakadede.”11
Na vosa ena ivolanikalou o ya, “namaka tiko na vuana ena yalo vakabauta,” e dusia na ivakavuvuli vinaka o ni ciqoma ena yakavi nikua. Oqori na vuna a dusimaki kina na matamuni ki na dua na gauna mai muri ena rumu ni veivauci ni dua na valetabu. Oqori na vuna o ni vukei kina ena bogi nikua mo ni raitayaloyalotaka na rarama sega ni oti rawa eda raica ena iloilo ena lalaga ni rumu ni veivauci ka na rawa mo ni vakamau kina ena dua na valetabu ni Kalou.
Kevaka e rawa mo ni raica e dua na siga vakaoqori ena gagadre veirauti ka basika mai kina na ivakadinadina, o ni na vaqaqacotaki mo ni vorata na veivakatovolei ni vuravura. Ena vaqaqacotaki na nomuni ivakadinadina ena veigauna kece o ni tovolea kina mo ni bula me vaka na iVakabula. Ena yaco na gauna mo ni kila kina vakataki kemuni ni o Koya na Rarama ni Vuravura.
Ena yaco mo ni vakila na rarama ni tubu tiko ena nomuni bula. Ena sega ni yaco mai ke sega ni sasagataki. Ia ena qai yaco mai ni sa tubu na nomuni ivakadinadina ka digitaka mo ni vakabulabulataka. Oqo na yalayala mai na Vunau kei na Veiyalayalati: “Raica sa vu ni rarama na Kalou; ia ko koya sa kunea na rarama ka tudei tikoga vua na Kalou, ena vakararamataki vakalevu; ia ena tubu cake tikoga na nona rarama me yacova na siga lagilagi ko ya.”12
Ena yaco mo ni rarama kei vuravura ena nomuni wasea na nomuni ivakadinadina vei ira na tani. O ni na vakacilava yani vei ira na tani na rarama i Karisito mai na nomuni bula. Ena raica na Turaga na sala me tarai ira kina o ni dau lomana na rarama oqori. Ia mai na nodra vakabauta cokovata kei na ivakadinadina na Luvena yalewa, ena tara kina na Kalou na nodra bula e milioni ena Nona matanitu ka vakakina e vuravura taucoko ena Nona rarama.
Sa davo koto na vakanuinui ni Lotu kei na veitabatamata era na muria na nomuni ivakaraitaki ena nomuni ivakadinadina kei na nomuni digidigi mo ni rogoca ka ciqoma na veisureti ni Turaga: “Lako mai, ka muri au.” E kila ka lomani kemuni na Turaga.
Au laiva vei kemuni na noqu iloloma kei na noqu ivakadinadina. O ni luvena yalewa e dua na Tamada mai Lomalagi e bula tiko ka dau loloma. Au kila ni iVakabula ka Rarama kei Vuravura na Luvena sa tucake tale, o Jisu Karisito. Kau vakadinadinataka ni sa vakauta yani na Yalo Tabu ki yalomuni ena bogi nikua na itukutuku me vakadinadinataka kina na dina. O Peresitedi Thomas S. Monson e parofita bula ni Kalou. Au vakadinadinataka, ena yaca i Jisu Karisito, emeni.
Mostrar las referencias
-
1. Luke 18:22.
-
2. Brigham Young, ena A Century of Sisterhood: Chronological Collage, 1869–1969 (1969), 8.
-
3. Joseph Fielding Smith, Answers to Gospel Questions, biuta vata o Joseph Fielding Smith Jr., 5 na voliumu (1957–66), 3:31.
-
4. Raica na Alama 32:27.
-
5. Joni 7:17.
-
6. Raica na Vunau kei na Veiyalayalati 14:7.
-
7. Raica naMalakai 4:5–6; Josefa Simici—Ai Tukutuku 1:38–39.
-
8. Vunau kei na Veiyalayalati 138:23–24.
-
9. Moronai 10:3–5.
-
10. Alama 32:38–39.
-
11. Alama 32:40–43.
-
12. Vunau kei na Veiyalayalati 50:24.


text: 1Au sa qai raica, e dua na Lami sa tu cake tu e na ulunivanua ko Saioni, ka ra sa tu vata kaya e lewe 144,000 na tamata sa volai e na yadredra na yacana kei na yaca i Tamana. 2Au sa qai rogoca e dua na domo mai lomalagi e vaka na vakere ni savu ka vaka na domo ni kurukuru levu. E vaka na rorogo ni vakatagi era cakava na dau ni api ni ra qiria na nodra api. 3A ra sa lagata e dua na sere vou e na mata ni tikotiko vakaturaga kei na matadra na ka bula e va kei na matadra na qase. E sega ni dua e rawa ni vulica na sere koya, ko ira ga na lewe 144,000 era sa voli oti mai vuravura. 4Sa i ira oqo era sa sega ni vakadukadukalitaki ira e na yalewa, ni ra sa sega ni veiyacovi kaya e dua. Sa i ira oqo era sa dau muria na Lami e na veivanua kece ga e lakova. Sa i ira oqo era sa voli mai vei ira na tamata me ra i sevu vua na Kalou kei na Lami. 5Sa sega ni kune na lasu e na gusudra ka sa sega sara na nodra cala. 6Au sa qai raica e dua tale na agilosi, ni sa vuka tu e macawa, ka sa tu vua e dua na i Tukutuku Vinaka tawa mudu, me kacivaka vei ira era tiko e vuravura, ki vei ira kece ga na veimatanitu kei na veiyavusa, kei na veimataqali vosa kei na veimataqali tamata. 7Sa qai kaya e na domo levu ko koya, “Mo ni rerevaka na Kalou ka vakalagilagia, ni sa yaco mai na gauna ni nona veilewai. Mo ni cuva vei koya ka a buli lomalagi kei vuravura, na wasawasa kei na veivurevure ni wai!” 8Sa qai muria na i karua ni agilosi, ka kaya, “Sa bale! Sa bale ko Papiloni levu! O koya ka a vagunuvi ira kece ga na veimatanitu e na waini ni nona veigagadre dukadukali” 9Sa qai muri rau mai na i katolu ni agilosi ka sa kaya e na domo levu, “Kevaka e dua na tamata e qarava na manumanu kei na kena i vakatakarakara ka sa soli vua na i vakatakilakila e yadrena se ligana, 10sa gunuva tale ga ko koya na waini ni eudru ni Kalou, sa sova e na kena kaukauwa taucoko ka sega ni vakawai ki na bilo ni nona cudru! E na vakararawataki na tamata koya e na bukawaqa kei na sulifure e na matadra na agilosi yalosavasava kei na mata ni Lami. 11Sa kuvu cake na kubou ni buka era sa vakararawataki kina ka sega ni mudu. Era sa sega ni vakacegu rawa e na siga kei na bogi, ko ira era qarava na manumanu kei na kena i vakatakarakara, kei ira keee ga sa tiko vei ira na i vakatakilakila ni yacana.” 12Sa yaga kina me ra vosota tiko na tamata ni Kalou, ko ira era sa muria tiko na veivakaro ni Kalou ka ra sa yalodina tiko vei Jisu. 13Oti koya au sa qai rogoca e dua na domo mai lomalagi ni kaya, “Vola mada oqo: era sa kalougata ko ira era sa mate ni ra sa tu vata kei na Turaga, e na gauna oqo ka lako yani!” “Era sa kalougata dina!” sa kaya na Yalo Tabu. “Era sa vakacegu kina mai na nodra cakacaka, ka sa muri ira na nodra i valavala!” 14Au sa qai rai yani ka raica, e dua na o vulavula, ka dabe toka e delana e dua e vaka na i rairai ni tamata, e vakaisala tu e na i sala koula vakatui ka taura tu e dua na i sele ni tatamusuki gata sara. 15Sa qai curu mai ki tuba mai na vale ni Kalou e dua tale na agilosi ka kacivaka vei koya ka dabe toka e na dela ni o, “Vakayagataka na nomu i sele ni tatamusuki ka ia na tatamusuki, ka ni sa yaco mai na gauna ka sa matua vinaka tu na vuata kei vuravura!” 16Sa qai walilicaka na nona i sele ni tatamusuki ko koya ka dabe toka e na o ka tamusuka na vuata kei vuravura. 17Sa qai curu mai ki na tautuba ni vale ni Kalou sa tu mai lomalagi e dua tale na agilosi, ka sa taura tale tu ga ko koya e dua na i sele ni tatamusuki gata. 18Sa qai lako mai na i cabocabo ni soro e dua tale na agilosi, na agilosi sa lewa na bukawaqa; ka sa kaci vakadomoilevu vua na agilosi ka taura tiko na i sele ni tatamusuki ka kaya, “Vakayagataka na nomu i sele ka cebeta na veisoso ni vaini kei vuravura, ka ni ra sa dreu vinaka tu!” 19Sa qai walilicaka na nona i sele ni tatamusuki na agilosi ka cebeta na veisoso ni vaini kei vuravura, ka viritaki ira ki na davuke levu ni waini ni cudru ni Kalou. 20A sa butubuturaki na vua ni vaini e na davuke ni waini, e na i bili ni koro, ka sa dave na dra mai na davuke ni waini me tolu na drau na kilomita na kena balavu ka rua na mita na kena titobu.


text:
WASE 2
Na cava e dodonu me sucu vou tale kina na tamata?
H. L. Heijkoop
E da sa raica mai na vu ni kena bibi me ia na sucu vou tale kei na cava na sucu vou tale oqo. Na sucu vou tale vakayalo e gadreva vakatabakidua kivei keda na Kalou. Kevaka sa vosa na Kalou, sai tinitini ni ka kece oya ka sa dodonu me da talairawarawa kina. Sa dodonu me da rokova ka vakayacora na vosa ni Kalou. "Kakua ni vakaoqo, o iko na tamata: ko cei ko iko mo veileti kaya na kalou? Ena kaya beka na ka sa caka vei koya sa cakava, O sa cakavi au vakaoqo ena vuku ni cava? (Roma 9:20). E kaya talega na Cakacaka 17:30 "Ia na gauna ni lialia sa vosota oti na Kalou, a sa vakarota e na gauna edaidai vei ira na tamata kecega me ra veivutuni." Io e sivia ni walusagavulu na tikina ena veiyalayalati makawa ka sivia e vitusagavulu na tikina ena veiyalayalati vou e tukuni koto kina na bibi ni veivutuni.
E tukuna vakamatata tu vei keda na Kalou ena nona vosa na bibi ni vakavoui ni bula ni dua na tamata. "Sa sega ni berabera na Turaga ni vakayacora na nona vosa ni yalayala, me vaka era sa nanuma na tamata eso sa berabera: sa vosoti keda ga vakadede, ni sa sega ni vinakata me rusa e dua, me yacova ga na veivutuni ko ira kecega na tamata" (2 Pita 3:9). Na Cakacaka wase 17 e vakaraitaka vakamatata tu vei keda na vu ni nona vakaroti keda tu na Kalou me da veivutuni baleta "Ni sa lokuca ko koya na siga ena lewai vuravura kina e na lewa dodonu"
E na dua na siga, e da na tu kece kina ena mata ni Kalou me da dui sauma kina na veika eda cakava ena bula oqo. Ia na Kalou O koya ka kila vinaka tu na veika ni bula ni dua na tamata ena cavuta ena siga koya "Ni sai valavala ca ko ira kecega na tamata, ka ra sa sega ni yacova na ka e vakarokorokotaki kina na Kalou" (Roma 3:23). O koya gona e gadreva kina na Kalou me da veivutuni ka ia na veivakavoui beleta ni "vinakata na Kalou me bula na tamata kecega, ka mai kila sara nai vakavuvuli dina" (1 Timoci 2:3-4). Sa rauta me vakarota na Kalou me ia na veivutuni baleta ni ra sa sega ni kilai koya se qaravi koya na tamata, ia era sai valavala ca kecega ka sa kilikili me ia vei ira na veilewai dodonu ni Kalou.
Era sai valavala ca na tamata kecega
Oqo e dua na dina levu ka lewe vuqa sara era sega ni vakadinadinataka ia, era cakitaka ga. E rawa beka ni dina na tamata, me kaya lo e lomana ni sega vua nai valavala ca. Au a rogoca vua e dua na tamata ni tukuna vei au ni tamata dodonu ka dau lomani ira na tamata kecega, ka sega vakadua ni bau cakitaka tu na lomana ni dua na cala e tiko vua. E kunekune dredre na tamata me cavuta na vosa vaka oqo.
Na tamata i valavala ca sai koya sa kitaka oti nai valavala ca. E sega walega ni qai valavala ca na tamata ena gauna e sa qai cakava kina e dua na cala. Ni dua na tamata e sa kitaka nai valavala ca ena dua na gauna ni nona bula, sa okati vua me tamata i valavala ca. Eda sa rawa ni vakadinadinataka taucoko na tikina oqo ni da sa tamata i valavala ca kece sara. Na vakavoui duadua ga ni noda bula sa na rawa ni okati kina vei keda me da tamata vinaka baleta ni sa vakasavasavataki keda na Kalou mai na dra talei Jisu Karisito ka sa raici keda kina na Kalou ena rai ni veivakavoui se sucu vou tale vakayalo.
Na noda lewa-eloma se vakanananu ni lomada
Na tamata yadua e tu na nona lewa-eloma ka sa solia tu vua na Kalou. (Roma 2:15). Na lewa-eloma oqo e na tukuna ki na tamata yadua na gauna e cala kina. E dina ga ni sega ni dau vakakina ena veigauna. Na noda lewa-eloma e dau vakauqeti se yavalati ena draki ni bula cava ga eda sota kaya vakauasivi ena gauna eda cala kina ena dua na ka. E dau kida na noda lewa-eloma ena veigauna kecega eda sa kila kina ni da sa cala ena veika cava ga eda cakava. Na kalou e sa nakita me kida tiko na yalo ni tamata, se ko kila na Kalou se sega, ena veigauna kece eda sa cala kina ka da sa vakadinadinataka kina na cala oya.
Kevaka mo rai lesuva mada na nomu bula, taroga lo mada se vica sara mada nai valavala ca ko sa vakayacora oti? Kaya mada ke ko yabaki tinikawalu. Taura mada ena i matai ni walu na yabaki ni nomu bula e sega vakadua ni beitaki iko vakadua na nomu lewa-eloma. E dina ga ni sega ni dina na vakanananu oqo, baleta na nomu lewa-eloma e sa beitaki iko oti ena dua na gauna makawa ka ko sa rairai guilecava. Kaya mada kevaka ko cala vaka yadua ena veisiga, oqo sa tautauvata ni 365 na cala ko vakayacora ena dua na yabaki.
Ni da raica na vakasama oqo, sa dodonu me sa vakacalai iko makawa na nomu lewa-eloma. E rawa beka ni dua na tamata e valavala ca tu ena veisiga me kaya lo e lomana ni sega ni tamata i valavala ca? Ena rawa beka li me vosota na tamata oya na Kalou? Sa dina ga ni sa kilikili me lewai na tamata kece sara ka me vakadinadinataka talega ena mata ni Kalou ni da sa tamata i valavala ca ka sa kilikili vei keda me da rusa.
Nai valavala ca sa vuni tu
E dua na tikina bibi oqo. Ena okati beka ga mei valavala ca na tamata e caka cala e matanavotu? E dua beka na dauniveibeitaki e tiko me na beitaka na tamata kevaka e kaya na tamata oya ni sega ni kila na lawa? E dua nai vosavosa e vaka koto oqo, "Na tamata lecaika e sega ni vakuai mai na liga ni lawa". Na turaga ni lewa kei ira vata kaya na dau ni veibeitaki e rawa sara talega ni ra cala ka me ra beitaki. Sa sega gona kina e dua e vakauai rawa mai na kena voroki na lawa ena veivanua eda tu voli tu kina. Sa vakakina na lawa ni Kalou, e sega ni dua e vakuai mai ena kena voroki baleta ni da tamata i valavala ca ka talaidredre. Na dina vata vakaoqo e cavuti koto ena I vakaro ni Kalou, "Ia kevaka sa cala e dua na tamata, ni sa kitaka e dua na ka sa vakatabui e na vunau I Jiova, ke sa sega ni kila, ena cudruvi ga ena nona caka cala". (Vunau ni soro 5:17).
E sa matata vakavinaka na vakasama oqo. E sega vakadua ni dua na ka buli e rawa ni vakatulewataka vakai koya ga na nona bula se cala se sega, ka ni tu o koya na dau ni veibuli, o koya e nona na dodonu kei na lewa me vakatulewa kina". Na Kalou duadua ga e tu vua na lewa dodonu, ka sa kilikili ki vua na tamata me rai vua kevaka e via kila na veika dina ka dodonu.
Na cava e a cakava na tamata? E a vakayagataka na nona dodonu kei na galala ka solia vua na Kalou me talaidredre kina kei na kena voroki na nona i vakaro. E a yaco oya mai nai vakatekivu. Ni oti e tolu na udolu na yabaki mai ki muri, sa qai mai vosa na Kalou ka kaya vakaoqo, "Sa rai sobu mai lomalagi ko Jiova kivei ira na tamata, me raica se dua sa kila, se vakasaqara na Kalou. Era sa lesu tani vata kecega, era sa yaco me ra velavela: sa sega e dua sa caka vinaka, sa sega sara e dua" (Same 14:2-3) Ia ni oti tale e dua na udolu na yabaki e muri, sa vosa tale na Kalou ka kaya, "Sa sega e dua sa vakasaqara na Kalou. Era sa lesu tani kecega, era sa yaco vata me sega ni yaga; sa sega e dua sai valavala vinaka, sa sega sara e dua." (Roma 3:11-12). Sa rauta me dodonu vakavinaka na vosa bula ni Kalou ni kaya vakaoqo, "Ni sai valavala ca ko ira kecega na tamata, ka ra sega ni yacova na ka e vakarokorokotaki kina na Kalou". (Roma 3:23).
Na cava nai valavala ca?
Eso beka era na kaya " e dina ni vuqa sara na gauna eda vakayaco i tovo ca kina, ia e sega ni dua na tamata e rawa ni vakuai mai kina. Vakacava o ira na tamata vinaka era tu me vakataki Henri Durant, Albert Schwerzer kei na vuqa tale era solia vakalevu sara nodra gauna e na nodra dau vukei ira era sega ni rawa ka vinaka tu.
Vakacava kevaka au kana seu gunu, seu laki cakacaka se lako ki koronivuli. E okati beka mei valavala ca na ka oqo? Na vakanananu oya ena vakatau ena veika e umani koto kina. Taura mada e dua na kena vakaraitaki. Na kana vuanika e sega ni ca, ia kevaka sa kania na gone na vuanikau ka vakarota ko Tinana me kakua ni kania, sa okati me talaidredre na gone oya ni sa kania na vuanikau. Me da goleva mada na uto ni vakasama. Se cava sara mada nai valavala ca? Na Kalou e bulia na tamata mei tovo vata kaya ka me veiucui vata kaya. Ia ni dua nai tovo se valavala e vakayacori ka sega ni veiucui vata kaya na Kalou, sai valavala ca oya.
Na Kalou e sa vakadavora oti tu eso na lawa me noda i vakaro ka me rawa ni vakamuri tikoga kina na lomana, ia ni lako e taudaku ni vakaro oqo na tamata, sa okati mei valavala ca. (1Joni 3:4) "ni sai valavala ca oqo na talaidredre ki nai vunau." E dua na kena vakaraitaki oqo, kevaka e da kania na ka e sega ni veivakaroti kina na Kalou, oqo e i valavala ca. Na turaga ko Jisu e kania walega na ka e vakaroti koya kina na Kalou ko tamana. (Maciu 4:4 kei na Joni 4:34). E kaya nai Vola Tabu ni veika e vakayacori ena dela ni tawa vakabauta sa okati oqo mei valavala ca. (Roma 14:23).
Na taro oqo e dodonu meda tarogi keda mada kina. Nai tovo cava eda vakayacora e donu vua na Kalou? Na vosa cava e da vosataka e savasava ena mata ni Kalou? Na vakanananu cava eda vakayacora e dodonu e mata ni Kalou? Tarogi iko lo mada. "Turaga na cava sara mada ko ni vinakata meu vakayacora?" E da rawa ni kaya kece ni sega sara ni dua na ka, baleta na veika kecega e sa vakarota oti vei keda na Kalou eda sa talaidredre oti kina. "Sa levu nai valavala ca kecega ni tamata, sa ca walega ena veisiga kecega nai naki kecega kei na nanuma ni lomana" (Vakatekivu 6:5). Sa rauta me kaya na Kalou ni na vakarusai kecega na tamata. O koya gona sa veivakaroti kina na Kalou me veivutuni ka me sucu vou tale na tamata kece sara me rawa ni da vakabulai mai na veilewai cecere ni Kalou o koya sa waraki keda tu mai liu.
Na cava na suce vou tale?
Na cava sara mada nai balebale ni vosa oqo na sucu vou tale? Na sucu vou sai koya na vakavoui ni yaloda kei na noda vakanananu ka yaco oqo ena noda bula eloma. E sala vata koto kei na vosa na veivutuni. E dina ga ni rau sega ni tautauvata, ia na kedrau i naki e tautauvata vinaka sara ga.
Ena 1Cesalonaika 1:9 e koto e kea na vosa "saumaki". Ena nodra bula e liu na kai Cesalonaika, era dau bula voli tu ena qaravi kalou matakau. Ia oqo era sa saumaki mai ka ra sa vakanadakuya na vei kalou matakau. Oqo era sa veisau me ra qarava na Kalou bula ko Jiova. E rawa duaduaga oqo ena kaukauwa ni Kalou.
E so na tikina me vakataka na Cakacaka 2:37-38; 17:30-31, Vakatakila 9:20-21 kei na vuqa tale e dusia koto na vakanananu ni kena saumaki mai na bula ni tamata ki na dua na bula e veivakavoui duaduaga kina na Kalou.
E rawa ni da kaya ni veivakavoui oya sai koya na noda gole vua na Kalou. Na noda dikevi keda ka da qai vakadinadinataka ena mata ni kalou ni da sa tamata talaidredre kai valavala ca.
Na vosa oqo e rabai levu baleta na kena vakacokonakitaki ki na bula ni dua na tamata e gadrevi kina na veivutuni kei na nona liaca na nona bula i valavala ca. Oqo nai tekitekivu ni veivakavoui ka me qai yaco me vakaisulutaki koya enai valavala kei nai tovo vakalou.
Na Kalou e dikeva na yalo, uto, ivi kei na vakanananu kecega ni tamata. E dua na dau kumuna nai vakacavacava e a tagi vua na Kalou vakaoqo, " Kemuni na Kalou, lomani au mai, koi au na tamata i valavala ca." (Luke 18:13). Ia na Kalou o koya ka dikeva na ivi kei na uto kei na yalo kecega ni tamata (Iperiu 4:12) e kila ni qaqa ni masu oya e lako dina mai loma ni sa gadreva dina na nona veivuke. E sega ni vosa eda cavuta, ia na tuvaki dina ni bula mai loma ka raica na Kalou ka sa gadreva dina saraga mai lomana na saumaki kei na nona veivuke na Kalou.
Ia meu taro mada. E vakacava e sa vakavoui beka na nomu bula? Ko sa kerea oti beka vua na Kalou me vueti iko ka vakasavasavataki iko mai na nomu bula i valavala ca? Kua ni waraka na siga ni mataka. E daidai sara ga siga ni bula. De dua na siga ni mataka ena sega ni yaco mai.
Me nomuni na vakacegu.
H. L. Heijkoop
Translted by Sekaia Mara, Nabua, Suva, Fiji Islands
Search the Scriptures, P.O. Box 583, Werribee, VIC 3030 Australia
Bible Distributors, Fountain House, Conduit Mews,
London, SE18 7AP UK, © 2003 - used by permission


text:
E vakalasuya o Commodore Bainimarama na i tukutuku e kaburaka na i liuliu vakacegu ni Katolu ni Mataivalu (3FIR) ko Ratu Tevita Uluilakeba Mara ena nona tiko vaka dro mai Tonga Matanisiga.
E kaya o Mara ni e sega ni tuvatuva ni Matanitu me na yaco na veidigidigi ena 2014.
"Au sa kaya tikoga yani oqo ni na yaco nai tuvatuva ni matanitu oqo ena 2014, ka na sega ni dua na ka ena daro," e kaya o Commodore Bainimarama ena nona veitalanoa kei na FijiLive ena talevoni ena yakavi edai.
"E cava e dou sa rui vakarogoci koya kina (Mara), e sega ni dau rairai o koya me kila na ka me na yaco mai muri, e vaka walega na gone lailai na nonai vukivuki," E kaya o Commodore Bainimarama.
E tiko vakadro ko Mara mai Tonga ni oti na nona vakavodoki ena Waqa ni Mataivalu E Wai ni Tonga ena Ra kei Kadavu ena macawa sa oti.
E rau beitaki tiko ko Mara kei Brigadier General Pita Driti, e dua talega na i vakalesilesi vakacegu e cake ena Mataivalu ni Viti ena nodrau tauca na vosa e vakavuna na tiko yavavala (sedition) kei na 'mutiny'.
E dodonu me na rairai ki na mataveilewai ena 30 ni Vula oqo ko Mara, ko Driti e na rairai tiko ena i matai ni siga ni vula o June.
Vola ko Maciu Bolaitamana
Fiji will go to the polls in 2014: PM
Prison wardens face up to charges in court


text: 1E a vaka kina mai Ikoniumi. E rau a lako ki na nodra valenilotu na Jiu ko Paula kei Panapasa. E rau la'ki vosa kina ka yaco me ra vakabauta kina e lewe vuqa na Jiu kei ira na kai veimatanitu tani. 2Ia ko ira na Jiu ka ra sega ni vakabauta era sa qai vakauqeti ira ga na kai veimatanitu tani me ra saqati ira era sa yaco me ra vakabauta. 3E rau sa mani tiko kina vakadede ka vosa vakadodonu tiko e na vuku ni Turaga. A sa vakadeitaka na Turaga ni sa dina na nodrau i tukutuku me baleta na nona loloma, e na kaukauwa sa solia vei rau me rau cakava rawa kina na veicakacaka mana kei na veika veivakurabuitaki. 4E ra sa mani tawase rua na lewe vuqa e na koro koya; e dua na i wase era to vei ira na Jiu, ka dua tale na i wase era to vei rau na i apositolo. 5Ia era sa qai nakita e so na Jiu kei ira e so na kai veimatanitu tani me ra vakacacani rau ka vakaviriki rau e na vatu. 6Ia ni rau sa kila na i apositolo na ka koya e rau sa qai dro ki na koro ko Lisitira, kei Tapi mai Laikaonia kei na veivanua vakavolivolita, 7ka rau vunautaka kina na i Tukutuku Vinaka. 8E a tiko mai Lisitira e dua na tamata lokiloki; e a sa lokiloki sara tu ga mai ni sa qai sucu, ka sega sara ga ni bau lako rawa. 9E a vakarogoci Paula tiko ko koya e na gauna e vosa tiko kina. A sa wanonovi koya matua ko Paula, ka raica ni sa tu vua na vakabauta me vakabulai kina. 10Sa qai kaya e na domo levu ko Paula, “Tu cake vakadodonu e yavamu!” Sa qai lade cake sara ko koya ka tekivu me veilakoyaki. 11Ia ni ra sa raica na lewe vuqa na ka sa cakava ko Paula, era sa qai tabalaka cake na domodra ka kaya e na vosa vaka-Laikaonia, “E ra sa rairai mai vakatamata vei keda na kalou!” 12Era sa vakatokai Panapasa me ko Seusi, kei Paula me ko Eremesi, ni sa i koya ka dau vosa tiko vei rau. 13E vaka tale ga kina na bete i Seusi ka tiko na nona burekalou e na matamata ki na koro. Sa kauta yani ki na matamata ni koro e so na bulumakau kei na so na senikau, ka vinakata me ra vakacaboisoro vata kei ira na lewe vuqa vei rau na i apositolo. 14Ia ni rau sa rogoca ko Panapasa kei Paula, e rau sa qai dresulaka na nodrau i sulu, ka cici yani ki na kedra maliwa na lewe vuqa, 15ka qolouvaka, “O i kemuni na turaga, a cava ko ni cakava kina na veika oqo? Keirau tamata tale ga vakataki kemuni ko i keirau! Ia keirau sa mai vunautaka vei kemuni na i Tukutuku Vinaka mo ni saumaki kina mai na veika macawa oqo ki vua na Kalou bula, o koya ka a buli lomalagi kei vuravura, kei na wasawasa kei na veika kece ga e tu kina. 16E a laivi ira na veimatanitu ko koya e na veitabatamata sa oti yani me ra dui muria ga na nodra sala. 17Ia e a sega ga ni laiva ko koya me sega na nona i vakadinadina, ka ni sa dau caka vinaka tiko ga, ka dau solia mai vei kemuni na uca mai lomalagi kei na vuata e na kena gauna. Sa dau solia vei kemuni na kakana ka sa vakamarautaka na lomamuni” 18Ia ni sa tau oti na vosa oya, e se dredre ga na tarovi ira rawa na lewe vuqa, ni ra sa via vakacaboisoro tiko ga vei rau. 19Ia era sa qai yaco yani kina e so na Jiu mai Anitioki mai Pisitia kei Ikoniumi. Era qai vakauqeti ira na tamata, ka ra mani vakaviriki Paula e na vatu ka yarataka ki na i bili ni koro, ni ra nanuma ni sa mate. 20Ia ni ra sa mai tu vakavolivoliti koya na tisaipeli, sa qai tu cake mai ka lako sara ki na koro. E na siga ka tarava e rau sa lako sara ki Tapi. 21E kea e rau sa vunautaka kina na i Tukutuku Vinaka, ia ni rau sa rawa oti kina e so na tisaipeli, e rau sa qai lesu yani ki Lisitira, kei Ikoniumi kei Anitioki. 22E rau sa vakadeitaka na lomadra na tisaipeli ka vakauqeti ira me ra tu dei e na vakabauta, ka kaya, “Sa dodonu me da na sota kei na vuqa na ka rarawa e na noda curu ki na Matanitu ni Kalou” 23E rau sa qai lesia e so me nodra qase e na veivavakoso lotu. Ni sa oti na nodra masumasu kei na lolo, e rau sa qai tataunaki ira ki vua na Turaga, o koya era sa vakabauta. 24Ni rau sa lakova oti na vanua vaka-Pisitia, e rau sa mani yaco ki Pamifilia. 25E kea e rau sa qai vunautaka kina na i tukutuku vinaka e na koro ko Perika. Oti oya e rau sa gole ki Atalia. 26Mai kea e rau sa qai soko ki Anitioki, mai Siria, na koro e rau a vakacabori taumada kina ki na kaukauwa ni Kalou me baleta na cakacaka e rau sa qai vakaotia mai oya. 27Ia ni rau sa yaco ki Anitioki, e rau sa vakasoqoni ira vata na i vavakoso lotu, ka rau sa qai tukuna na veika kece ga ka sa cakava vata kei rau na Kalou, kei na nona sa dolava na katuba ni vakabauta vei ira na kai veimatanitu tani. 28E rau a tiko e kea vata kei ira era sa lotu e na dua na gauna balavu.


text: 1Ia me vaka sa tu e na Lawa na i yaloyalo wale ga ni veika dina era na muri mai, ka sega ni vatukana dina, e na sega sara ni rawa ki na i soro sa dau vakacabori e na veiyabaki me vakasavasavataki ira vakadua era sa torova kina na Kalou. 2Kevaka sa vaka kina, e sega li ni sa na mudu na kedra vakacabori tiko? Kevaka era a sa vakasavasavataki vakadua ko ira ka vakacabo i soro vua na Kalou ke ra sa na sega ni vakila tale ni ra i valavala ca. 3Ia e na i soro kece koya sa dau vakananumi tale kina vei ira na tamata na nodra i valavala ca e na veiyabaki. 4Ni sa dredre sara me kauta laivi na i valavala ca na dra ni bulumakau kei na me. 5O koya oqo e a kaya kina vua na Kalou ko Karisito ni sa lako mai ki vuravura: “A i soro kei na i madrali ko ni sa sega ni vinakata, ia ko ni sa vakarautaka ga vei au na yago. 6A i soro kama kei na i soro ni valavala ca ko ni sa sega ni taleitaka. 7Au sa qai kaya, ʻKemuni na Kalou, raica au sa lako mai, me'u vakayacora na lomamuni, me vaka sa volai tu e na i vola vivigi e na vukuqu.ʼ “ 8Sa kaya taumada ko koya, “Ko ni sa sega ni gadreva se taleitaka na i soro kei na i madrali, se na i soro kama kei na i soro ni valavala ca;” e dina ga era sa dau vakacabori na veika oqo me vaka na ka e kainaki e na Lawa. 9Sa qai vakuria tale ka kaya, “Raica, au sa lako mai me'u vakayacora na lomamuni na Kalou.” Sa biuta tani na Kalou na veisoro makawa ka sa ciqoma na i soro sa cakava na Karisito me kena i sosomi. 10Ni sa vakayacora ko Karisito na ka e vinakata na Kalou, eda sa vakasavasavataki kece mai na noda i valavala ca e na i soro sa vakacabora ga vakadua me baleti keda kece na tamata. 11Era sa tu na bete yadua ka vakayacora na dui nodra i tavi e na veisiga ka vakacabora vakawasoma e dua tiko ga na mataqali i soro. Ia na i soro kece oqo sa sega ni kauta tani rawa na i valavala ca. 12Ia ko Karisito ni sa vakacabora oti vakadua e dua bau ga na i soro ni valavala ca me baleta na veitabagauna kece ga, sa qai tiko sobu e na liga i matau ni Kalou. 13Sa na waraka tiko e kea na gauna sa na qai vakadrukai ira kina na nona meca na Kalou me ra i tutu ni yavana. 14E na dua ga na i soro sa vakavinakataki ira kina vakaoti ko koya na tamata keee ga era sa vakasavasavataki tiko mai na nodra i valavala ca. 15A sa vakadinadinataka tale ga vei keda na ka oqo na Yalo Tabu ni sa kaya: 16“Sa i koya oqo na veiyalayalati au na kitaka kei ira ni sa oti na gauna koya, sa kaya na Turaga: Au na tugana na noqu lawa ki na yalodra, ka vola e na lomadra” 17Sa qai vakuria tale ka kaya: “Au sa na sega ni nanuma tale na nodra i valavala ca kei na nodra talaidredre” 18Ia kevaka era sa bokoci na i valavala ca koya, sa qai sega ni yaga me cabori tale e dua na i soro me kauta laivi na i valavala ca. 19O koya oqo, kemuni na wekaqu ni sa tu vei keda na kaukauwa me da curu kina ki na Loqi Tabu Sara, oya e na vuku ni dra i Jisu; 20sa dolava kina vei keda ko koya e dua na sala vou, na sala bula, e lako sivia na i latilati, sa i koya na yagona vaka i koya; 21ka me vaka ni sa tiko e dua na noda bete levu sa lewa na vale ni Kalou, 22me da sa mai toro voleka yani e na yalodina kei na vakabauta sa tu dei ni sa vakasavasavataki na yaloda e na kena dukadukali, ka sa savai na yagoda e na wai savasava. 23Me da taura matua na vakanuinui eda sa vakatusa tiko ka ni sa yalodina ko koya ka a yalataka. 24Me da sa vakasamataka tale ga na sala me da dui veivakauqeti kina e na loloma kei na cakacaka vinaka. 25Me da sa kakua ni vakaweleweletaka na sosoqoni vata, me vaka sa dau nodra i vakarau e so, ia me da sa dui veivakayaloqaqataki ga, ka me vagumatuataki cake sara ni ko ni sa raica ni sa roro voleka tiko mai na Siga ni Turaga. 26Sa sega tale ni qai dua na i soro me na kauta tani na i valavala ca kevaka eda sa nakita me da ia tiko ga na i valavala ca ni sa tukuni oti vei keda na ka dina. 27Ia na ka wale ga sa na qai vo sa i koya me da rerevaka na ka e na qai yaco; oya na veilewai kei na bukawaqa me vakarusai ira era sa dau veivorati kei na Kalou. 28Sa dau vakamatei ka sega ni lomani na tamata ka beca na Lawa i Mosese kevaka sa vakadinadinataka e le rua se le tolu. 29Sa na qai wacava na ka e na yaco vua na tamata ka buturaka sobu na Luve ni Kalou, ka sega ni doka na dra ni veiyalayalati sa vakasavasavataki kina, ka beca tale ga na Yalo sa dau Loloma! 30Ni da sa kilai koya ka a kaya “Sa noqu i tavi me'u cudruvaki; au na sauma ko i au.” A kaya tale ga ko koya, “E na veilewaitaki ira na nona tamata na Turaga.” 31Sa dua na ka vakadomobula me da lutu ki na liga ni Kalou bula! 32Ia ni vakananuma mada na veika vinaka ko ni sota kaya e na veisiga sa sivi yani. Ni ko ni a sa vakararamataki oti, ko ni a qai sota kaya e vuqa na ka rarawa, ia ko ni a sega ga ni vakamalumalumutaki kina. 33E na so na gauna ko ni a vakalialiai ka vakararawataki e na matanavotu, ka so na gauna ko ni a vakarau tu mo ni la'ki wili vata kei ira era sota tiko kei na veika koya. 34Ko ni a lomani ira na vesu tu, ka ko ni a laiva e na marau me vakacacani tale ga na veika ko ni taukena, me vaka ni ko ni sa kila ni sa nomuni vaka i kemuni na i yau e uasivi cake ka sega ni rusa rawa. 35O koya gona mo ni yalo dina tiko ga vua na Turaga ni sa ka levu na kena i sau. 36Ni sa yaga me tiko vei kemuni na yalovosota, mo ni kitaka rawa kina na loma ni Kalou, ka taukena na ka sa yalataki. 37Me vaka sa kaya na i Vola Tabu: “E na sega soti ni dede e na qai lako mai ko koya sa lako tiko mai ka na sega ni wawa tale. 38Ia ko ira na noqu tamata yalododonu era na bula e na nodra vakabauta. Ia kevaka e dua e na suka tale ki muri, e na sega ni taleitaki koya na yaloqu.” 39Ia ko i keda e da sa sega ni vakataki ira era sa suka tale ka ra sa vakarusai, ia e da sa vakataki ira ga era sa vakabauta ka ra sa vakabulai.


text: 1Sa qai rairai mai lomalagi e dua na ka veivakurabuitaki levu, koya e dua na yalewa e vakaisulu tu e na matanisiga, ka tu na vula e ruku ni yavana ka sa vakaisala e na tinikarua na kalokalo. 2Sa bukete tiko ko koya ka sa qoqolou ni sa taratara me vakasucu. 3A sa dua tale na ka veivakurabuitaki sa rairai mai lomalagi koya e dua na gata damu vakaitamera; e vitu na uluna ka tini na kena i leu; sa tokara e uluna e vitu na i sala vakatui. 4Sa yarataka e dua na i katolu ni kalokalo ni lomalagi e na buina, ka kolotaki ira sobu ki vuravura. Sa qai tu vakadua na gata e na mata ni yalewa ni sa vakarau me vakasucu, ka me kania sara na luvena ni sa qai sucu mai. 5A sa vakasucuma na yalewa e dua na gone tagane, o koya e na liutaki ira kece na veimatanitu e na i titoko kaukamea. Ia e a kau vakasauri na luvena ki vua na Kalou, ki na nona i tikotiko vakaturaga. 6Sa qai dro na yalewa ki veikau, ki na tikina sa vakarautaka tu na Kalou me na vakani tiko kina me 1,260 na siga. 7Sa qai kacabote na i valu mai lomalagi. Sa veivala ko Maikeli kei ira na nona agilosi vata kei na gata. A sa vala lesu na gata kei ira na nona agilosi. 8Ia era a vakamalumalumutaki ka sa sega tale na vanua me ra tiko kina mai lomalagi. 9Sa qai viritaki sobu na gata vakaitamera oqo. Sa i koya na gata makawa, sa vakatokai na Tevoro se ko Setani, o koya sa dau vakaisina na vuravura taucoko. A sa viritaki sobu mai ki vuravura ko koya kei ira kece na nona agilosi. 10Ia au sa qai rogoca e dua na domo levu mai lomalagi, sa kaya, “Sa qai yaco mai oqo na veivakabulai kei na kaukauwa, kei na matanitu ni noda Kalou, kei na kaukauwa ni nona Karisito, ka ni sa viritaki sobu ko koya sa dau beitaki ira na wekada, e na veisiga kei na veibogi e na mata ni Kalou. 11Era sa qaqa vua na wekada e na vuku ni dra ni Lami kei na nodra vakadinadina, ka ni ra a sega ni bureitaka na nodra bula, ia era a solia ga e na vukuna. 12Mo reki gona kina ko iko lomalagi kei kemuni ka vakaitikotiko kina! Ia drau sa kalouea ko i kemudrau vuravura kei wasawasa; ni sa lako sobu yani vei kemudrau na Tevoro e na eudru levu, ni sa kila ni sa lekaleka sara na nona gauna!” 13Ia ni sa kila na gata ni sa kolotaki sobu ki vuravura, sa qai vakacemuria na yalewa ka a vakasucuma na gone tagane. 14Ia sa qai soli e rua na taba ni ikeli levu vua na yalewa me vuka Iaivi kina mai vua na gata ki na loma ni veikau, ki na vanua me na la'ki maroroi tiko kina me rauta e tolu veimama na yabaki me kua ni tarai koya rawa na gata. 15A sa qai luaraka na wai mai na gusuna na gata me dave muria na yalewa me vakacirima tani e na ualuvu. 16Ia sa qai vukea na yalewa na vuravura, ni sa dalaga ka tiloma na wai sa luaraka mai na gata. 17A sa cudruva na yalewa na gata, ka la'ki veivala kei ira na kena vo ni nona kawa era muria tiko na veivakaro ni Turaga ka taura tikoga na veika dina e vakatakila ko Jisu. 18A sa tu na gata e na vanua veinukunuku ni matasawa.


text:
Ai Tukutuku-vinaka sa vola ko Maciu
From Wikipedia
- Ai tubutubu i Jisu, a nona sucu mai vua na goneyalewa.
- Ni sa sucu ko Kisu, sa lako mai na tu i cake eso na tamata vuku me ra cuva vua; a sa kidroa ko Eroti, kei ira kecega na kai Jerusalemi; a sa vereti Jisu ko Eroti me vakamatea. Sa drotaki rau na veitinani ki Ijipta ko Josefa, a sa mokuti ira na gonetagane lalai ko Eroti. Sa mate ko Eroti, sa qai lesu tale ki Jutia ko Josefa kei rau na veitinani.
- Sa dauvunau mai Jutia ko Joni na dauveipapitaiso, a sa papitaisotaki ira na lewe vuqa. Sa papitaisotaki Jisu ko koya.
- Sa dauveretaki Jisu na tevoro. Sa laki tiko ki Kapenaumi ko Jisu. Sa dauvunau ko Jisu; a sa kacivi Pita, kei Adriu, kei Jemesa, kei Joni, me ratou nonai talatala. Sa veilakoyaki ko Jisu me vunau ka vakabulai ira na mate.
- Sa Vakatakila ko Jisu Na ka eso sa Kalougata kina na tamata.
- Sa vakabula na vukavuka ko Jisu, kei na tina ni wati i Pita. Sa qai tukuma vei ira na nona tisaipeli nai valavala ni tamata sa muri koya. Sa qai vunauca na wai, a sa vakasevi ira na tevoro mai na tamata e le rua.
- Sa vakabula ko Jisu e dua sa tauvi-paralasi. Sa kacivi Maciu, sa kana vata kei ira sa tamata ca. Sa vakatakila na ka era sa sega ni lolo kina na nona tisaipeli e na goneyalewa sa ciba, kei na matabokoe le rua, kei na galu. A sa vakavulici ira na nona tisaipeli me ra daumasu me lewe vuqa nai talatala.


text:
SA ka vakadomobula ka vakaloloma e so na mate era dau kau yani ki valeniwawa mera laki maroroi kina.
E kaya o Mataiasi Kaloudraweti, na turaga ni Naisaumua, Verata, Tailevu ni nona cakacaka ni veiqaravi e na loma ni valeniwawa (mortuary) e na valenibula e Lautoka me dau maroroi ira voli na wekada era sa kacivi, e sa matau vei koya na raica tiko na yago ni tamata e na veisiga taucoko e na loma ni 28 na yabaki.
E vakadinadinataka sara talega o koya ni vuqa na veika vakadomobula e sotava e na vuku ni tavi e qarava voli e kea.
Ia, e dua na kisi ka se qai sotava vakadua e na nona laki maroroya na yagodratou e dua na veitinani marama ni Idia mai Ba kei iratou na luvena.
E laki maroroya na yagodratou na veitinani marama ni Idia oqo, ka sa musuki vakadua e na i sele na domoi tina ni gone mai na vo ni yagona.
Oqori e dua na na gauna e na sega ni na guilecava vakadua ena nona bula.
E lako sara ga na wai ni mataqu niu raici iratou na gone e na kena caka talega na i vakarau vakaloloma oqo vei iratou.
Ia, vei tinanigone, esa dua na ka e vakarerevaki e na gauna meu sa tovolea meu cobara lesu tale kina na domona ki na vo ni yagona,
Eda sa sega sara ga ni kila na mataqali i vakarau ni vakasama e dau yacova eso na tamata e na vuku ni nodra vakayacora tu eso na i valavala ni bula lolovira vaka oqo, e kaya o Mataiasi.
Tukuna o koya ni ratou sa qai semata tale na vuniwai na domona na tinanigone oqo ka vakatalega kina na domodratou na i solisoli.
E vuqa na kisi ni laba kei na kuna e dau laki maroroya o Mataiasi, ka ra dau yavavala talega ena gauna e dau moce kina ena bogi.
Kaya o Mataiasi ni sega ni tukuni rawa na domo ni kaikaila kei na so tale na rorogo ni vosa ka vakatakila ni a kau tani na nodra bula eso vei ira na wekada ena sala cala.
Oilei!, au via bula, oqori e dua na voqa e dau rogo vakawasoma e loma ni valeniwawa me vaka e kaya o koya.
E vakaraitaka oqori ni se gu na yalodra mera bula, ia, kena seva ni sa mai yalani koso na nodra bula e na i naki se lewa cala.
Nira sa dau kosakosa ga se yavavala mai taudonuya na lomanibai ni tolu na kaloko e na mataka lailai, era sa dau vosataki vei Mataiasi mera kua ni vakosakosa, baleta ni o ira era sa sega ni tiko ena vuravura oqo.
Au vinakata tiko meu na maroroi kemuni vakavinaka ni bera ni na laki vakotori vinaka na yagomuni e delaniyavu e sa maroroi mai vei ira na wekamuni, e kaya.
E dua na ka e vulica o Mataiasi me dau vosota ka vakarautaki koya vakayago, vakayalo ena vuku ni cakacaka oqo.
E kaya ni dodonu me na tiko vata kei na yalona o koya e sa na veisautaka tiko na yago kei na yaca donu me na biu tiko.
Kevaka ena veisautaki cala na yago, esa na dua na ka e vakamadua toka ena nomu cakacaka, baleta ni ko sega ni qarava vakavinaka.
Kevaka talega ena yali tiko na yalomu ko na sega ni qarava vinaka kina na nomu i tavi, e kaya o Mataiasi.
Kaya o koya ni se tekivu na nona veiqaravi e kea e se rere ka bunoca, ia, sa dewa tiko na kena veiyabaki e sa qai dei mai ka sa vorata rawa na i lati ni yalo rere.
Ena macawa mai oqo na kena mai buli na kena sere mai vei ratou na Waikoula kei Tavua.


text:
Sa dodonu me da solia na noda gauna ena veika era bibi duadua.
Na ikawalu ni iwase ni Vunautaka na Noqu Kosipeli e vagolea na noda rai ena vakayagataki vakayalomatua ni gauna. Ena wase oqo, e taumuria kina vei keda o Elder M. Russell Ballard ni dodonu me da vakadavora na takete ka vulica me da kenadau na iwalewale me da rawata kina (raica na Vunautaka na Noqu Kosipeli: iDusidusi ki na Veiqaravi ni Daukaulotu [2004], 164). Me da kenadau na iwalewale e gadrevi me da rawata kina na noda takete e oka kina me da kenadau ena vakatulewataki ni noda gauna.
Au vakavinavinaka ki na nona ivakaraitaki o Peresitedi Thomas S. Monson. Ena loma ni veika kece e dau cakava vakaparofita ni Kalou, e dau raica, me vaka a cakava na iVakabula, ni vo tiko na gauna me sikovi ira kina na tauvimate (raica na Luke 17:12–14), me laveti ira cake na dravudravua vakayalo, ka me dauveiqaravi vei ira kecega na tamata. Au vakavinavinaka talega ena nodra ivakaraitaki e vuqa tale ka ra dau solia na nodra gauna me ra qaravi ira kina na kai nodra. Au vakadinadinataka ni noda solia na noda gauna ena veiqaravi vei ira na tani sa dau marautaka na Kalou, oqori ena kauti keda voleka yani Vua. Ena dina na noda iVakabula ki na Nona vosa ni a kaya “ko koya sa yalodina ka gugumatua ena bula oqo, ena rawata na tikina sa vakarautaka ko Tamaqu me nona” (V&V 72:4).
E sega vakadua ni volitaki na gauna; se vakacava na levu ni nomu tovolea, na gauna e dua na ka e sega ni rawa ni voli mai na dua na sitoa ena isau cava ga. Ia ni vakayagataki vakayalomatua, e sega ni vakaiyalayala na kena yaga. Ena veisiga kecega sa dau soli vei keda, sega ni saumi, na iwiliwili vata ga ni miniti kei na auwa me da vakayagataka, ka da vulica kina vakatotolo, me vaka e vakavuvulitaka vakamatau sara na serenilotu kilai levu, “Totolo ni gauna sega ni lesu mai” (“Na Gauna Lagilagi,” Serenilotu, naba 134). Se gauna cava ga e tu vei keda me da vakayagataka vakayalomatua. E kaya o Peresitedi Brigham Young, “Ka da sa vakavinavinakataka ga vua na Kalou ena vuku ni kena vakayagataki na gauna me yaga vei keda, ka na tarogi keda ena vuku ni noda vakayacora vakadodonu na tikina oqori” (Nodra iVakavuvuli na Peresitedi ni Lotu: Brigham Young [1997], 316).
Ena veika e namaki vei keda, sa dodonu me da vulica me da tuva na noda digidigi me sota vata kei na noda takete de na qai tadravi keda na cagi ni lokuyara ka da cagina kina mai na dua na vakaoti gauna ki na dua tale. Eda sa vakavulici vakavinaka sara mai vua na iVakavuvuli Levu me baleta na tuvalaki ni veika me vakaliuci ena Nona kaya ena Nona Vunau ena Ulunivanua, “Ia dou vakasaqara taumada na matanitu ni Kalou, kei na nona yalododonu,” (Maciu 6:33, ivakamacala e ra a; mai na iVakadewa i Josefa Simici, Maciu 6:38). (Raica talega na Dallin H. Oaks, “Vakatabakidua ka Liu Taumada,” Liaona, Julai 2001, 99–102.)
A vosa tiko o Alama ena veika me liu ena nona vakavuvulitaka ni “oqo na gauna me vakarautaki koya kina me lesu tale vua na Kalou” (Alama 12:24). Ena gadrevi na veituberi me baleta na kena ivakavakayagataki vinaka duadua na iyau talei oqo ni gauna me da vakarautaki keda me da lesu tale vua na Kalou, ia e sega ni cala ni da na biuta na Turaga kei na noda matavuvale ena ulu ni ituvatuva. E vakananuma vei keda o Peresitedi Dieter F. Uchtdorf ni “isema vakamatavuvale ena loloma e sipelitaki me g-a-u-n-a” (“Of Things That Matter Most,” Liahona, Nov. 2010, 22). Au vakadinadinataka ni gauna e vakasaqarai kina ena yalodina kei na masumasu na veivuke, ena vukei keda na Tamada Vakalomalagi me da vakabibitaka na veika e gadrevi kina vakalevu cake ena noda gauna mai na veika tale eso.
Na vakayagataki vakaca ni gauna erau veiwekani voleka kei na vakawelewele. Ni da muria na ivakaro me da “kakua ni dau vakawelewele” (V&V 88:124), sa dodonu me da vakadeitaka ni gauna eda osooso tiko kina eda vuavuai vinaka tale tikoga kina. Me vakaoqo, e daumaka ni sa toka ga e qaqalo ni ligada na sala ni veitaratara totolo sara, ia me da vakadeitaka me da kakua ni bobula ki na sala eso ni veitaratara vakaoqo. Au vakila ni so era sa coriti tu ena so na ivalavala ni veivakabobulataki—na kena e vakabobulataki keda me da raica tiko ka vakauta tiko e veigauna na itukutuku ni veitalanoa ka vaka me da osooso tu kina.
E levu na ka vinaka e basika ena sala rawarawa ni veitaratara kei na itukutuku. Au sa raica na kena veivuke meu curuma kina na veitukutuku au via dikeva, na vosa ni koniferedi, kei na ivolatukutuku ni kawa, kei na ciqomi ni imeli, na ivakananumi ena Facebook, na tuita, kei na itukutukuvolai. Ena levu ni kedra vinaka na veika oqo, e sega ni rawa ni da vakatara me biliraka tani ki na dua na yasana na veika e bibi cake. Sa dua na ka vakaciriloloma kevaka ena vakaluvuca tani yani na rawarawa ni dua na masu ena yalodina vua na Tamada mai Lomalagi dau loloma na talevoni kei na komipiuta, ena kedrau veisala vereverea. Me da totolo ni dau tekiduru me vaka ga na totolo ni noda dau vakau itukutukuvolai ena talevoni.
Era sega ni rawa ni vakaisosomitaka vakadua na itokani dina era dau mokoti keda ka vakayaloqaqataki keda, o ira era dau masulaki keda ka vakasaqara na veika eda dau taleitaka na veiqito vakalivaliva kei na veiwekani dau semati ena initaneti. Au dau vakavinavinakataka vakalevu na noqu raici ira na lewe ni kuoramu, kalasi, kei ira ena iSoqosoqo ni Veivukei ena nodra dau veivukei. Ena veigauna vakaoqori sa yaco meu kila vakavinaka cake kina na ibalebale ni nona a kaya na iApositolo o Paula, “Dou sa qai sega tiko ni vulagi kina se kai tani, dou sa koro vata ga kei ira era sa lotu” (Efeso 2:19).
Au kila na noda marau levu duadua e dau yaco mai ni da vagolei keda vua na Turaga (raica na Alama 37:37) kei na veika e kauta mai na icovi tudei mai na noda vagolei keda tu ena yalowai ki na vei auwa sega ni wili rawa ena initaneti ni veimaliwai, na qito ni teitei ena Initaneti, kei na vana manumanu. Au vakauqeti keda yadua me da taura ka meda lewa na veika oqori ka dau butakoca na noda veigauna vakamareqeti, me da kua ni vakatarai ira ena nodra iwalewale ni veivakabobulataki me ra lewai keda.
Me noda na vakacegu e tukuna tiko na iVakabula (raica na Joni 14:27), sa dodonu me da solia na noda gauna ena veika era bibi duadua, io na veika ni Kalou e bibi duadua. Ni da semati keda vua na Kalou ena masu ena yalodina, wiliwili ka vuli e veisiga yadua mai na ivolanikalou, meda vakasamataka vakatitobu na veika eda sa wilika ka vakila, ka da qai vakayagataka ka bulataka na veilesoni e vulici kina, eda na voleka cake yani ki Vua. Na nona yalayala na Kalou ni kevaka eda vakasaqaqara vagumatua mai na veiivola vivinaka “Ena solia vei kemudou na [Kalou] na nona Yalo Tabu mo [dou] vuku kina” (V&V 121:26; raica talega na V&V 109:14–15).
Ena temaki keda o Setani me da vakayagataka vakatani na noda gauna ena veika vakalecaleca dau veivagolei tani. E dina ni na yaco mai na veitemaki, e vakavuvulitaka o Elder Quentin L. Cook ni o ira na“Yalododonu era rogoca na nona itukutuku na iVakabula era na sega ni vagolei tani mai na veisasaga veivakarusai ni veivagolei tani” (“O Iko Beka e Dua na Yalododonu?” Liaona, Nov. 2003, 96). E vakavulica vei keda o Hiram Page, e dua vei iratou na walu na ivakadinadina ni iVola i Momani e dua na lesoni yaga sara me baleta na veivagolei tani. A tiko vua e dua na vatu e dau raica mai kina na veika e qai vola ka kaya ni ivakatakila me baleta na Lotu (raica na V&V 28). Ena veivakadodonutaki nei Hiram, e tukuni ena dua na itukutuku ni qai kau na vatu ka laki qaqi me kuvu me kakua tale ni veivagolei tani.1 Au sureti keda me da raica na veika dau veivagolei tani ka vakaoti gauna e tu ena noda bula ka me qaqiraki yani me vaka na kuvu. Sa dodonu me da na yalomatua ena noda vakatulewa me laurai ni sa vakatautauvatataki na ivakarau ni gauna me okati kina na Turaga, na matavuvale, cakacaka, kei na itaviqaravi e taucoko. Me vaka era sa kila oti na lewevuqa, ni dau levu cake na marau ni bula ni da vakayagataka na noda gauna me da vakasaqara kina na veika e vinaka, totoka, se rogorogo vinaka, se daudokai” (Yavu ni Vakabauta 1:13).
Sa toso tikoga vakatotolo ki liu na gauna ena toso ni kaloko. Nikua na siga vinaka ni se toso tiko na kaloko ni bula oqo, me da railesuva kina na veika eda sa cakava tiko me da vakarautaki keda kina me da sota kei na Kalou. Au vakadinadinataka ni levu na kedra isau o ira era dau taura na gauna ena bula oqo me ra vakarautaki ira ki na bula sa bera mai kei na bula tawamudu. Ena yaca i Jisu Karisito, emeni.
Show References
-
1. Raica na ivolatukutuku ni bose ni Provo Utah Central Stake, Apr. 6, 1856, vol. 10 (1855–60), Church History Library, Salt Lake City, 273 (sa vakavoutaki na sipeli, pagitueti, kei na vakamatanivola levu): “E kaya o Father [Emer] Harris ni kaya na iApositolo ni da na veivala vata kei ira na veimatanitu vakatui kei na kaukauwa ena veivanua cecere. A kelia mai loma ni qele o Baraca Hiram Page e dua na vatu loaloa ka tawana ena nona taga. Ni yaco ki vale, a vakaraica tu mada. Sa laurai mai kina e dua na yatuvosa e vaka me volai tu ena pepa. Ena gauna ga sa tekivu me vola e dua na yatuvosa, sa basika tale mai ena vatu e dua tale na yatuvosa, me yacova ni sa vola rawa e 16 na draunipepa. A tukuni vei Baraca Josefa na ka oqo. A tarogi Josefa e dua na tamata kevaka e dina. Qai kaya o koya ni sega ni kila, ia a masu qai vakatakilai mai vua ni vatu oqori e vu mai vua na tevoro. A mani qaqiraki me pouta ka vakamai na veika sa volai tu. O ya e dua na cakacaka ni kaukauwa ni butobuto. Emeni.”


text: 1Ia ni ratou sa biuti rau na koro ko Amifipoli kei Apolonia e na nodratou i lakolako e ratou sa yaco sara yani ki na koro ko Cesalonaika. E tiko e kea e dua na nodra valenilotu na Jiu. 2Me vaka ga na i vakarau i Paula e a la'ki curu sara ko koya ki na nodra valenilotu. E na tolu na Siga ni Vakececegu e tiko kina e kea, a vakamacala vei ira mai na i Vola Tabu. 3E a serelaka vei ira na lewena ka vakadinadinataka mai kina ni a sa dodonu ga me vakararawataki, na Karisito ka me qai vakaturi cake tale mai na mate. E a kaya tale ga, “Ko Jisu ka'u kaya tiko oqo vei kemuni, sa i koya sara ga na Karisito!” 4Era a mani vakabauta e so, ka ra sa gole sara me ra veitokani kei rau ko Paula kei Sailasa; e vaka tale ga kina e lewe levu toka na marama dokai kei na dua na i wase levu ni kai Kirisi lotu vaka-Jiu. 5Ia era sa qai vuvu kina na Jiu. Era sa qai vakasoqoni ira e so na tamata ca ka ra yavoki wale tu ga e na makete ka vakatubura e dua na vakasausa levu e na loma ni koro taucoko. Era sa qai curuma vakaukauwa na vale i Jesoni ka vakasaqarai iratou kina me ra kauti iratou ki na soqoni vakoro. 6Ia ni ra sa sega ni kunei iratou rawa, era sa qai yarataki Jesoni yani kei iratou e so na vakabauta ki na matadra na turaganilewa ka i liuliu ni koro, ka kacivaka vei iratou, “Ko iratou ka ratou tiko oqo e ratou sa vakatubu leqa e na veivanua kece ga! Ia oqo e ratou sa lako sara mai ki na noda koro, 7ka qai mai maroroi iratou ko Jesoni. Era veisaqasaqa tiko ko ira kece oqo kei na lewa ni Sisa, ni ra kaya voli ni sa tiko tale e dua na tui ka yacana ko Jisu!” 8E na vosa koya era sa vakayavalati vakalevu sara kina na lewe vuqa kei iratou na veiliutaki. 9E ratou sa qai lewa na veiliutaki me sauma ko Jesoni e dua na i lavo me rawa ni ratou sereki kina kei iratou na vesu vata tiko. Ia ni sa sauma oti era sa qai laivi iratou me ratou lako. 10Ni sa buto mai na vanua era sa qai vakauti rau sara ko Paula kei Sailasa ki na koro ko Peria ko ira na vakabauta. Ni rau sa yaco kina e rau sa lako sara ki na nodra valenilotu na Jiu. 11Ia ko ira e kea era tamata yalo vakaturaga cake mai vei ira mai Cesalonaika. Era taleitaka vakalevu na vakarogoca na vosa, ka ra sa dau vakasaqaqara e na i Vola Tabu e na veisiga me ra raica kina se sa dina na veika era rogoca se sega. 12A sa yaco kina me ra vakabauta e lewe vuqa vei ira, ka vuqa tale ga vei ira na marama dokai ni Kirisi, kei ira na turaga. 13Ia ni ra sa kila na Jiu mai Cesalonaika ni sa la'ki vunautaka tale ga na vosa ni Kalou mai Peria ko Paula, era sa qai lako tale ga kina, ka la'ki vakayavalati ira na lewe vuqa. 14A ra sa vakatotolo sara na veiwekani ka ra vakauti Paula sobu vaka ki matasawa; ia e rau a tiko laivi tiko ga e kea ko Sailasa kei Timoci. 15E ratou a kauti Paula sara ki na koro ko Aceni ko iratou ka a veikau. E ratou sa qai lesu tale ki Peria vata kei na i vakaro i Paula me rau lako vakatotolo yani vua ko Sailasa kei Timoci. 16Ni waraki rau tiko mai Aceni ko Paula, e a katakata vakalevu na lomana e na nona raica na sinai ni koro e na veimatakau. 17A veileti kina ko koya kei ira na Jiu e na valenilotu, kei ira na kai matanitu tani lotu vaka-Jiu, ka vaka kina vei ira era dau lako yani vaka ki na makete e na veisiga. 18E a veileti tale ga kina ko koya kei ira e so na tamata era vakabauta na i vakavuvuli vaka-Epikuro kei na so na qasenivuli ni vakavuvuli vaka-Sitoike. Era kaya e so, “A cava mada e via kaya tiko na tamata dau vosa oqo?” E so tale e ra kaya, “'O koya e vaka e vunautaka tiko e dua na kalou vou,” ka ni vunautaka voli ko koya na i Tukutuku Vinaka kei Jisu kei na tu cake tale mai na mate. 19Era sa qai tauri koya ka kauta ki na nodra matabose e cake ka yacana ko Areopakasi, ka kaya vua, “Keimami via kila se i vakavuvuli vou cava ko sa mai tukuna tiko oqo. 20Ko sa kauta mai e so na ka veivakurabuitaki ki na daliga i keimami. Keimami via kila gona na kedra i balebale” 21E sega tale ni dua na ka era dau vakaogai ira tu kina na kai Aceni kei ira na vulagi era tiko kina, na nodra veitukunitaka ga ka vakarogoca na veivakasama vou e dau basika yani kina. 22Sa qai tu cake ko Paula e na matadra na lewe ni bose, ka kaya, “O i kemuni na turaga e Aceni, au sa raica rawa ni ko ni sa vanua dau qaravi kalou. 23E na noqu lako voli, ka vakaraica na veika ko ni dau so-kalou kina, au a raica tale ga e dua na i cabocabo ni soro ni volai tu kina, ʻKi vua na Kalou e Tawa Kilaiʼ. Ia na Kalou ko ni dau qarava tiko oqo ka sega ni kila, sa i koya na Kalou au sa mai tukuna tiko oqo vei kemuni. 24Sa i koya na Kalou ka a buli vuravura kei na veika kece ga e tu kina. Sa i koya na Turaga ni lomalagi kei vuravura, ka sega ni tiko e na veivalenisoro e caka e na liga. 25E sega tale ga ni leqa e na dua na ka me rawa ni da vukei koya kina e na ka e cakava na liga ni tamata, ka ni sa i koya ga ka solia tiko vei keda kece na bula, na i cegu kei na veika kece ga. 26E a bulia ko koya na veimatatamata kece ga mai na dua ga na tamata, me ra tiko e na veiyasa i vuravura kece ga. E a sa lesia taumada tu ko koya na nodra gauna kei na i yalayala ni veivanua me ra tiko kina. 27E a cakava oya ko koya me ra qai vakasaqarai koya kina na tamata, ka nuitaka e na nodra vakayayamo voli ni ra na kunei koya. la e sega tale ga ni yawa mai vei keda yadudua na Kalou; 28me vaka sa tukuni, ʻSa i koya ga e da sa cegu tiko ka yavala, ka bula voli kina.ʼ Me vaka tale ga era a kaya e so na nomuni daunivucu, ʻEda sa luvena tale ga ko i keda.ʼ 29“Ia me vaka gona ni da sa luve ni Kalou, sa sega kina ni dodonu me da nanuma ni sa tautauvata na Kalou kei na koula, se na siliva, se na vatu, ka a ceuti e na maqosa kei na vuku ni tamata. 30Sa vakanadakuya na Kalou na gauna ni lecaika, ia oqo sa vakarota vei keda kece na tamata, e na veivanua kece ga, me da veivutuni. 31Ni sa lokuca tu ko koya e dua na siga me na lewai vuravura kina e na lewa dodonu, e na liga ni tamata sa lesia oti tu ko koya. A sa vakadinadinataka na Kalou na ka oqo vei ira na tamata kece ga e na nona vakatura cake tale mai na mate na tamata koya.” 32Ia ni ra sa rogoca na tu cake tale mai na mate, era sa vakalialiai Paula kina e so; ia e so tale era kaya, “Keimami na rogoci iko tale e na vuku ni ka oqo.” 33Sa qai biuti ira ko Paula. 34Ia era a muri koya tiko ga e so vei ira ka mani yaco sara me ra vakabauta. E dua vei ira na lewe ni matabose ko Taionisio, kei na dua na yalewa, ka yacana ko Tamarisi, kei na so tale.